Kisah Hebat Ibu Bapa Ini Didik 10 Anak Bergelar Graduan Universiti Sungguh Luar Biasa! Motivasi Buat Yang Bergelar Ibu Bapa

11.11.2018
Alhamdulillah, hari bahagia buat mak dan ayah!

Kami berjaya mengumpulkan 10 orang adik beradik kami yg kesemuanya graduan UIAM dari Kota Bharu, Selangor, N9, Kuantan dan Kuala Lumpur untuk sama2 turun dan memberi kenangan terindah buat mak & ayah sempena majlis konvo adik bongsu kami yg ke 10.

Terima kasih buat mak (Hjh Wan Jamaliah bt Megat Hashim) & ayah (Ir Haji Fauzi bin Abdullah) diatas tarbiyyah yg hebat buat kami. 10 kali mak ayah masuk Dewan Konvo UIA ditambah 4 kali lagi bila ada antara kami yg menyambung ijazah kedua dan master.

Dan 14 kali itulah dari tahun 2002 hingga 2018 mak & ayah tetap hadir dgn jambangan bunga dan hadiah untuk kami. Terima kasih mak, terima kasih ayah, SYURGA BUATMU!

#special thanks utk ipar duai (yg mana 6 drpd 10 nya juga graduan UIAM) atas sokongan, dan super special thanks utk kwn2 bee yg telah meminjamkan robe kalian utk kami. Sungguh ia sgt2 bermakna! Terima kasih yg tidak terhingga dari kami!

Terima kasih dari kami anak2 mak & ayah :

1) Anas bin Fauzi
Bachelor of Laws, 2002

2) Maryam bt Fauzi
Bachelor of Laws, 2003
Master in Comparative Laws, 2004

3) Asiah bt Fauzi
Bachelor of Human Science, 2004
Master in Human Science (Psychology), 2012

4) Sumayyah bt Fauzi
Bachelor of Laws, 2005
Master in Comparative Laws, 2009

5) Fatimah bt Fauzi
Bachelor Bio Chemical – Bio Technology Engineering, 2009

6) Muadz bin Fauzi
Bachelor of Information Technology, 2009

7) Aishah bt Fauzi
Bachelor of Laws, 2012
Bachelor of Laws (Shari’ah), 2013

8)Asma’ bt Fauzi Al-Hafizah
Bachelor of Mathematical Science, 2011

9) Dr Abdul Rahman bin Fauzi Al-Hafiz
Bachelor of Dentistry, 2015

10) Dr Abdullah bin Fauzi Al-Hafiz
Bachelor of Medicine & Surgery, 2018

SIAPA MAK AYAH DI MATA KAMI?

Saya tak sangka gambar kami adik beradik 10 orang memakai robe UIAM yang saya upload semalam menjadi tular dan mendapat perhatian pihak UIAM. Ramai yang mengucapkan tahniah, tak kurang juga yang minta kongsi tips bagaimana cara mak ayah kami mendidik kami.

Jadi in sha Allah saya akan cuba kongsi sedikit sebanyak tentang siapa mak ayah di mata kami.

Memandangkan saya merupakan anak kesembilan, mungkin banyak saya akan cerita berdasarkan apa yang saya tahu dan dengar daripada abang-abang dan kakak saya sahaja. Ayah kami, Ir Haji Fauzi bin Abdullah merupakan seorang jurutera sivil graduan University of Manchester manakala mak, Wan Jamaliah binti Megat Hashim pula seorang suri rumah.

Didikan ayah memang jenis style ‘old school’ sikit. Ayah merupakan seorang yang sangat tegas, berdisiplin dan tidak boleh berkompromi terutamanya perkara-perkara berkaitan prinsip agama. Ayah awal-awal dulu tersangatlah tegas dan garang. Saya yang last-last ni tak merasa sangat zaman awal didikan ayah.

Menurut kakak, ayah sangat mengambil berat tentang didikan agama, pergaulan, pemakaian dan pemakanan kami. Bahkan ketika zaman sistem perbankan islam belum ada, ayah tidak pernah berhutang untuk membeli kereta atau rumah kerana ayah tidak mahu anak-anak disuap daripada hasil riba. Begitulah betapa telitinya ayah dalam membesarkan kami.

Pendidikan agama sangat ditekankan sejak dari kecil lagi. Ayah sendiri yang mengajar abang dan kakak kami untuk mengaji alquran di rumah dan kemudiannya diteruskan oleh kakak kami Maryam Fauzi yang akan mengetuai adik beradik lain mengaji alquran setiap kali selepas maghrib. Beliau siap buat jadual silibus khas untuk adik-adik yang lain capai. Ada target.

Setiap malam Jumaat pula kami akan duduk bersama-sama membaca surah alkahfi beramai-ramai. Dan tidak salah saya rasa kalau saya katakan adik beradik kami hafal surah alkahfi sejak sekolah lagi kerana amalan ini! Manakala setiap pagi hujung minggu, kami diwajibkan untuk membaca al-ma’surat beramai-ramai sampai habis.

Kami semua dihantar ke sekolah agama sejak sekolah rendah lagi kecuali abang dan kakak-kakak yang atas kerana masa tu sekolah rendah agama mungkin belum ada. Yang lain dihantar bersekolah di Sekolah Rendah Islam Aman (bawah kelolaan MUSLEH) manakala sekolah menengah pula kami semua dihantar belajar di sekolah Maahad Muhammadi Kota Bharu, sekolah kelolaan kerajaan negeri Kelantan. 3 orang daripada kami dihantar belajar tahfiz di Darul Quran dan saya merupakan salah seorang daripadanya.

Ayah dan mak banyak mengajar kami berdikari sejak kecil. Kerja rumah, belajar dan kebersihan ayah akan selalu pantau. Kalau kat rumah ayah memang tak bagi kami membazir masa. Tidur selepas subuh pun tak boleh. Buat la apa sahaja. Baca buku, tolong buat kerja rumah, memasak dan sebagainya. Janji jangan membazir masa. Pelajaran pula ayah dan mak akan pastikan kami boleh fokus sendiri tanpa disuruh-suruh.

Ayah dengan mak memang sangat rajin beramal. Tahajud dan qiyamullail sudah menjadi rutin biasa. Pergi mana-mana, solat berjemaah subuh dan baca ma’surat memang tak pernah sekali pun tertinggal sepanjang saya kenal ayah!. Ayah akan pastikan juga untuk solat berjemaah walaupun hanya di rumah bersama keluarga.

Ayah dan mak selalu berpesan, pergi mana-mana pun, jaga imej Islam dan keluarga. Solat dan alquran jangan pernah lupa. Hidup ini tak kekal lama. Sentiasa jadi yang terbaik dalam bidang kita dan bermanfaat pada orang, walau ke mana pun kami dicampak. Apabila tahu cerita kami tular, ayah hanya berpesan supaya gunakan platform yang Allah bagi ini untuk berdakwah kepada orang lain.

Begitulah serba sedikit tentang mak dan ayah kami. Nampak saja tegas, tapi sangat penyayang. Kami sangat-sangat bertuah kerana dilahirkan dan dibesarkan dalam suasana yang mementingkan Islam sebagai cara hidup tanpa meminggirkan urusan dunia.

Ayah dan mak meninggalkan satu amanah yang besar untuk kami pikul. Agar anak cucu mak ayah, terus menerus mendidik generasi akan datang, menjadi manusia yang berguna khususnya untuk agama.

Lastly kenapa memilih UIAM bukan institusi pengajian lain? Itu kena tanya ayah. Sebab ayah rasakan UIAM yang paling terbaik untuk kami sekeluarga dan memang rezeki kami untuk belajar dan grad di sini.

Sekian sahaja coretan daripada saya. Moga ada manfaat untuk semua. Anda boleh share je post ni tanpa minta izin ya. 🙂

ان اكرمكم عند الله اتقاكم ان الله عليم خبير

-Dr Abdul Rahman bin Fauzi Al-Hafiz
BDS IIUM

Anak Haji Fauzi dan Wan Jamaliah yang ke 9

Didik anak cara tegas dan amalan solat sejak kecil

Sementara itu menurut laporan harian metro, cara tegas dan kepentiangan solat sejak kecil menjadi tunggal kepada kejayaan anak-anak pasangan suami isteri ini.

“Saya dan isteri amat tegas dalam mendidik anak dengan memberi penekanan terhadap solat dan membaca al-Quran sejak kecil supaya kehidupan mereka diberkati serta dipermudahkan oleh Allah SWT.

Fauzi Abdullah, 63, berkata dia dan isteri, Wan Jamaliah Megat, 61, amat tegas dan tidak akan berkompromi dengan anak apabila menyuruh mereka bersolat mengikut masa dan juga membaca al-Quran.

Mengulas lanjut, Fauzi berkata, penekanan terhadap konteks agama Islam dan akhlak dalam mendidik amat penting supaya anak-anak sentiasa berdisiplin, mendengar kata serta mudah mendalami ilmu.

“Alhamdulillah, kesemua anak menghafal al-Quran dan tiga daripadanya berjaya menghafal 30 juzuk al-Quran iaitu Asma’, Abdul Rahman dan Abdullah.

“Selain itu, saya tidak mengajar anak bermewah-mewah walaupun mampu untuk memberi kemewahan, malah saya dan isteri mengajar anak supaya menjalani kehidupan cara biasa seperti orang lain.

“Kami juga berkorban untuk mendidik anak-anak apabila isteri tidak meneruskan cita-citanya kerana sanggup menjadi suri rumah sepenuh masa demi memastikan anak berjaya dalam kehidupan,” kata.

Beliau yang juga bekas Pengarah Urusan Air Kelantan Sdn Bhd (AKSB) berkata, kesemua anaknya bersekolah di Sekolah Menengah Agama Maahad Muhammadi Lelaki dan Perempuan.

Katanya, selepas tamat Sijil Pelajaran Malaysia (SPM), kesemua anaknya menyambung pengajian asasi di UIAM sebelum menuntut di peringkat Ijazah Sarjana Muda di universiti yang sama.

“Saya memilih supaya kesemua anak belajar di UIAM kerana universiti itu bertaraf dunia dan ia memenuhi keperluan pelajaran anak serta penuntut lain.

“Ada antara anak yang mendapat tawaran belajar di luar negara, tetapi saya tetap memilih UIAM kerana mahu anak fokus dalam pelajaran dan sekiranya belajar di luar negara akan timbul beberapa masalah terutama membabitkan makanan dan sukar untuk solat.

“Alhamdulillah, anak juga memilih UIAM untuk belajar dan kesemua mereka dapat menghabiskan pelajaran dalam masa ditetapkan,” katanya.

Sementara itu, Aishah berkata, ibu bapanya sangat tegas dan mempunyai didikan tersendiri dengan menitikberatkan nilai agama, disiplin dan kasih sayang.

“Saya bersyukur kerana ayah dan mak sentiasa memberi nasihat kepada anak yang diakhiri dengan pujukan. Ayah turut menerapkan kami dengan sifat kepimpinan dan berdikari,” katanya.


Muka Halus Putih Gebu Dengan Beras Pulut , Rahsia Kecantikan Gadis Siam. Wanita Ni Kongsikan Caranya!

Sejak dulu beras digunakan sebagai pupur untuk mencerahkan kulit dan membuang kotoran dengan cepat. Pernah tak dengar orang kata kenapa orang-orang Siam atau yang duduk disempadan Siam muka cantik gebu dan semuanya comel-comel belaka. Kalau perasan, muka mereka semuanya cantik dan paling penting kulit licin dan gebu. Jerawat? Memang tak pernah ada.
Malah, ada yang mengatakan amalan mereka makan pulut sejak kecil rahsia kulit cantik. Ya, itu hakikatnya. Pulut Ayam yang jadi makanan popular mereka adalah menu ruji saban hari. Makan pulut macam makan nasi agaknya dan inilah rahsia kulit cantik mereka.

Jika tak mampu nak amalkan makan pulut setiap hari, apa kata kita amalkan petua buat masker daripada beras pulut yang dikongsikan Siti Zainab di facebooknya. Malah MamaAmoi juga dah cuba! Jom tengok apa bahan-bahannya.

Masker Putih Gebu

Bahan-Bahan:

Kelebihan Masker Rose & Beras Pulut

Setelah dah cuba baru anda akan tahu hasilnya. Gabungan beras pulut dan rose bud ini buat muka jadi lebih cerah dan gebu. Malah ia juga boleh menghilangkan parut-parut jerawat serta menghaluskan lagi kulit anda. Jadi rugi kalau tak cuba!

Rose bud mengandungi dua kali Vitamin C berbanding buah oren. Susu tepung pula bagi kesan cerah dan lembap. Lakukan rawatan ini dua tiga kali seminggu untuk hasil superb glow dan cerah gebu.


Kalau PJJ Buatlah Sesuatu Yang Kreatif Untuk Hangatkan Hubungan Suami Isteri. Ni Tip Hubungan Jauh Terasa Dekat, Poin No 4 Paling Rare!

Komunikasi di dalam sesebuah rumah tangga amat penting supaya tidak timbul konflik berbeza antara pasangan suami isteri. Lagi-lagi jika tinggal berjauhan dengan pasangan. Kekangan bab kerjaya mahupun keluarga menuntut pasangan untuk berjauhan.

Dalam keterpaksaan melangkah kaki meninggalkan pasangan yang dicintai demi mencari rezeki. Dipanggil Perhubungan Jarak Jauh (PJJ).

Seorang di utara, seorang di selatan menyebabkan hubungan adakalanya alami masalah. Tambahan bila dah ada anak, keadaan begini pasti akan lebih sukar. Namun, pasangan yang mengalami keadaan sebegini, perlu positif dengan apa yang dihadapi. Pasti ada hikmahnya.

Berjauhan bukan alasan untuk anda mengabaikan pasangan, sebaliknya masing-masing kena praktik tip untuk mengeratkan hubungan cinta suami isteri. Justeru, jarak tidak akan menjadi masalah dalam rumah tangga.

Hari tu saya ada dapat kes suami tekanan sebab tinggal jarak jauh dengan isteri. Kita biasa panggil PJJ.

PJJ ni istilah pendek untuk Percintaan Jarak Jauh. Haa! Nama pun sweet. Tapi berjarak fizikal. Seorang dekat Perlis sana, seorang dekat KL.

Mulanya baik-baik aja. Tapi lama-lama mesti ada hal yang buatkan mereka kerap bergaduh. Iyalah bila dah berjarak ni, ada sahaja hal yang jadikan mereka salah faham.

Iya, kita faham. Hidup rumahtangga yang macam ni tak mudah. Saya pun ada ramai kawan-kawan yang begini. Mereka ada kongsikan dengan saya beberapa tips.

Ini tips untuk rumahtangga PJJ;

1. Kena selalu berhubung.

Sekarang dah banyak medium nak berhubung. Berhubung yang ini kita fokus pada mesej. WhatsApp ada, Telegram ada atau FB messenger pun ok. Tak kesah lah kalau terpaksa mesej pagi, petang, siang, malam.

Supaya pasangan kita tahu, kita selalu ambil berat tentang dia.

2. Hantar pesanan bergambar.

Maksudnya hantar lah gambar selalu. Macam orang bercinta, kan selalu hantar gambar selfie. Dah kalian tinggal seorang, memang selfie lah kerjanya.

Tengah masak pun hantar gambar, tengah jem hantar gambar, dekat pasar hantar gambar. Kadang tengah kena marah dengan bos pun sempat hantar gambar.

3. Telefon hari-hari.

Ini antara tips yang paling utama dia kata. Dengar suara pasangan kita. Kalau duduk serumah, boleh bersembang bila masing-masing dah balik rumah.

Kalau duduk berjauhan ni, kena juga dengar suara pasangan hari-hari. Ini terapi dalam rumahtangga. Suara dan kata-kata pasangan kita tu, kadang jadi ubat ketenangan.

Alah nak bercakap telefon sekarang dah murah. Kalau pakai WhatsApp call tu, kalian boleh bercakap tanpa henti berjam-jam. Sebab pakai data internet.

Kalau ambil pakej famili dengan telco, boleh dapat pakej telefon tanpa limit. Telefonlah 24 jam pun tak apa.

4. Tulis kad atau surat cinta ke pasangan.

Ini rare. Tapi yang biasa buat akan rasa istimewa. Kalian yang PJJ kan duduk rumah asing-asing. Haa! Kirimlah surat.

Tak payah tulis panjang-panjang, tulis sikit sikit pun tak apa. Sembur pewangi sikit, lepas tu pos.

Pasangan PJJ je mengerti perasaan bila surat ni sampai. Kan?

5. Bagi hadiah.

Ini biasanya buat kejutan (baca surprise). Sekarang pun dah banyak servis hantar bunga, belon, teddy bear, kek dan macam-macam lagi.

Kalian order, nanti sampai lah ke rumah atau tempat kerja pasangan.

Ada lagi best, tempah Grab Food hantar terus ke rumah pasangan kalian. Ini pun sedap. Hari tu isteri saya buat ke saya masa dia dalam wad. Kahkah.

Dia dalam wad, saya dengan anak-anak dekat rumah. Punyalah dia fikirkan kami ni, tahu-tahu Grab Food sampai hantar makan. Terharu weh!

6. Ini poin penting. Kalau berlaku salah faham, telefon dan bincang terus.

Hal kalau dah sampai level kena bercakap serius dan key tinggi, kalian telefon lah terus. Hubungi dan bercakap guna suara terus.

Elakkan berbincang hal penting guna mesej. Mesej dekat WhatsApp ni tak ada suara. Kadang intonasi kita bagi lain, pasangan kita faham lain.

Sudahlah tengah bercakap hal salah faham, bertambah keruh lagi lepas tu bila dia salah tafsir maksud mesej kita.

Begitulah. Ada banyak lagi. Tapi ini yang saya rasa utama. Soal nak kena jujur, percayakan pasangan itu dah jadi soal nombor 1 lah. Kita tak bercakaplah tentang itu.

Kalau itu pun kalian tak buat, barailah cerita dia.

Baik, rumahtangga PJJ ini ujian dia besar. Maka, tak ada lain kekuatan yang kita harap dalam menghadapi hari-hari kita cuma pada Allah.

Setelah usaha yang kalian buat atas rumahtangga kalian, serahlah kepercayaan dan keyakinan kalian pada Tuhan. Berbaik sangka tanpa ada ragu sedikit pun.

Jaga hubungan kalian dengan Allah. Sembahyang jaga. Ini paling utama. Maksiat jauhkan. Mudah-mudahan Allah pelihara rumahtangga kalian selamanya.

Amin.


Berita Baik! KKM Benarkan Penjaga Teman Pesakit, Terima Pelawat Mulai 23 April. Semak Polisi Lawatan

Kementerian Kesihatan Malaysia (KKM) membenarkan pesakit-pesakit di wad ditemani oleh penjaga dan menerima pelawat berdasarkan kriteria-kriteria tertentu bermula pada Sabtu ini.

Ketua Pengarah Kesihatan, Tan Sri Dr Noor Hisham Abdullah berkata, pelaksanaan polisi penjaga dan pelawat di hospital KKM tersebut berkuat kuasa pada 23 April 2022.

“Tatacara pelaksanaan arahan tersebut adalah tertakluk kepada kapasiti dan kemampuan hospital dan wad masing-masing.

“KKM ingin memaklumkan bahawa polisi dan garis panduan yang digunapakai dalam penyampaian perkhidmatan kesihatan di fasiliti kesihatan KKM semasa pandemik Covid-19 sentiasa disemak dan dikemaskini berdasarkan perkembangan terkini kejadian jangkitan.

“Berdasarkan analisa trend terkini kes Covid-19 kategori tiga hingga lima dan kadar penggunaan fasiliti kesihatan khusus bagi kes Covid-19 yang rendah, KKM telah meneliti semula dan mengemaskini polisi lawatan untuk penjaga dan pelawat di hospital.

“Langkah ini diambil setelah mengambil kira kepentingan sokongan psikososial terutama daripada ahli keluarga pesakit dalam membantu proses penyembuhan pesakit,” katanya dalam kenyataan, pada Khamis.

Dr Noor Hisham berkata, secara umumnya, pelawat atau penjaga yang dibenarkan untuk melawat dan menemani pesakit mestilah berumur 12 tahun dan ke atas, telah lengkap vaksinasi Covid-19, tidak tergolong dalam kumpulan yang berisiko tinggi untuk mendapat jangkitan seperti mempunyai pelbagai komorbiditi atau sistem imuniti yang lemah.

Beliau berkata, bagi penjaga kepada kategori pesakit tertentu yang perlu menjalani ujian RTK-Ag kendiri, ujian perlu dijalankan dalam tempoh 24 jam sebelum ketibaan ke hospital dengan tarikh dan masa ujian beserta gambar dinyatakan sebagai bukti.

“Mereka juga tidak disyaki menghidap Covid-19 atau individu dalam pemantauan (PUS). Selain itu, mereka tidak mempunyai gejala Covid-19 selain perlu mengisi borang deklarasi Covid-19 dan mematuhi prosedur operasi standard (SOP) serta memakai alat pelindung diri (PPE) seperti ditetapkan,” katanya.

Selain kriteria umum, KKM menetapkan kriteria khusus yang perlu dipatuhi mengikut kategori pesakit yang dilawati iaitu pesakit bukan Covid-19 dan mempunyai Covid-19.

Beliau berkata, penjaga pesakit bukan Covid-19 yang berada di wad dan individu yang ingin menemani ibu hamil semasa proses bersalin, perlu menjalani ujian saringan Covid-19 iaitu RTK-Ag kendiri dan disahkan negatif.

Kata beliau, lawatan ahli keluarga kepada pesakit bukan Covid-19 yang berada sama ada di wad, unit rawatan rapi (ICU) atau sedang tenat juga dibenarkan, terhad kepada dua pelawat pada satu-satu masa.

“Mereka juga digalakkan untuk menjalani ujian Covid-19 menggunakan RTK-Ag kendiri, sebelum melawat,” katanya.

Selain itu, tambah beliau, hanya dibenarkan seorang penjaga bagi pesakit bukan Covid-19 yang menerima rawatan pesakit luar atau jabatan kecemasan.

“Penjaga juga adalah digalakkan menjalani ujian Covid-19 menggunakan RTK-Ag kendiri sebelum hadir ke fasiliti kesihatan,” katanya.

Tambahnya lagi, KKM membenarkan penjaga untuk pesakit Covid-19 yang memerlukan penjagaan khusus dan pesakit kanak-kanak sahaja.

“Bagi tujuan ini, penjaga perlu menjalani ujian RTK-Ag kendiri dan disahkan negatif. Ujian RTK-Ag kendiri perlu diulang sekiranya penjaga bergejala dan sebelum pulang ke rumah.

“Tiada pelawat dibenarkan bagi pesakit Covid-19, kecuali bagi pesakit yang sedang tenat sama ada di wad atau di ICU. Hanya dua pelawat pada satu-satu masa dan ujian Covid-19 menggunakan RTK-Ag kendiri, digalakkan sebelum lawatan,” katanya.

KKM ingin menekankan dalam keadaan tertentu di mana risiko penularan Covid-19 adalah tinggi seperti berlakunya wabak di hospital, pihak hospital boleh melakukan beberapa pengubahsuaian kepada polisi yang sedia ada bagi memastikan kesihatan dan keselamatan semua pihak.

Jom tonton kisah Hikayat 1001 Malam yang dibawakan oleh Bintang Kecil.

Bulan puasa ni masa untuk kita tambah pahaladengan membuat amal ibadah. Jom didik jiwa mendekati keluarga sakinah.

Nak tahu cara mudah uruskan kewangan keluarga? Semak sini!

Yang mana adik adik ada masalah mata, jangan takut bagitau ibu ayah ye, macam BK squad ni!


“Sangat Berbeza Bila Anak Diberikan Perhatian Sepenuhnya” Mia Ahmad Kongsi Pengalaman Dan Peringatan Untuk Para Ibu

Bergelar seorang ibu sememangnya mempunyai tanggungjawab besar dan ia bukan semudah yang disangka. Menguruskan anak, suami dan rumah juga bukan perkara remeh.

Tak dinafikan terdapat pelbagai liku-liku yang perlu dihadapi demi membesarkan anak dengan sempurna. Setiap orang ada cabaran dan halangan yang berbeza menjaga anak terutamanya yang masih kecil.

Begitu juga dengan salah seorang selebriti tanah air yang merupakan ibu kepada tiga orang anak, Mia Ahmad turut tidak ketinggalan berkongsi pengalamannya. Menerusi laman Instagramnya, dia mengakui bahawa anak pertamanya yang dikenali sebagai Iris banyak mengajarnya selama ini.

“Saya belajar banyak sangat from my first born. Sangat berbeza bila anak diberikan perhatian sepenuhnya”.

Bukan itu je, dia juga mengingatkan kepada para ibu bapa di luar sana agar memberikan perhatian yang cukup kepada anak-anak walaupun hanya sekejap. Dalam masa yang sama, perkongsiannya ini juga adalah sebagai peringatan kepada dirinya sendiri.

“Parents, anak-anak cuma perlukan sekurang-kurangnya 15mins of quality time sahaja bersama dengan kita dalam sehari. As I sharing this with you guys, saya pun sedang remind diri saya sendiri”.

Selain itu, melalui perkongsian dengan video anak ketiganya di laman Instagram, Mia Ahmad juga tak menafikan bahawa kepantasan sangat perlu bila ada bawa anak-anak keluar ni.

“Kalau nak keluar shopping anak besar ni harus semuanya kena pantas ya”.

Mengimbau kembali kenangan sewaktu menjaga anak keduanya iaitu Issa dimana dia masih belum faham kenapa anaknya kerap menangis. Rupa-rupanya ada makna dan petanda disebalik tangisan bayi ni.

“Teringat masa mula-mula ada Issa dulu, macam tak faham kenapa ya asyik nangis je dia ni rupanya setiap tangisan dia tu ada macam-macam cue. Nak bagitau diaper dia basah, lapar susu, sejuk, nak tidur”.

Sumber: Instagram Mia Ahmad


“Gaya Ayah Akak Paling Mantap..”-Netizen Terhibur Lihat Gambar Konvo ‘Cik Man’ Bersama Anak!

Perasan tak setiap kali kita bergambar tentu ada sahaja pelbagai gaya pose yang kita buat namun dalam banyak-banyak gaya tersebut pasti ada satu gaya yang menjadi kesukaan. Bahkan boleh dikatakan setiap gambar yang diambil walau di mana jua pasti ada gaya kita yang satu itu.

Ini sama kisahnya apabila baru-baru ini, anak perempuan kepada pelakon veteran Kamarool Yusoff iaitu Nur Najihah Kamarozaman baru sahaja menamatkan pengajian peringkat sarjana muda di Universiti Sains Malaysia (USM).

Namun apa yang menarik perhatian adalah aksi pelakon veteran yang berusia 64 tahun itu ketika mengambil gambar bersama anaknya apabila dia membuat gaya watak Cik Man dalam filem ‘Rock Oo!’.

Menerusi perkongsian gambar tersebut, Kamarool memakai baju batik berwarna merah sambil membuat pose ikoniknya iaitu meletakkan tangan ke arah bibir yang dimuncungkan ketika menghadiri Majlis Konvokesyen USM di Pulau Pinang.

Melihat gambar tersebut, pengguna laman sosial tercuit hati dan merasakan pelakon yang pernah popular menerusi filem ‘Gila-Gila Remaja’ itu memang masih tidak move on dengan gaya tersebut sehingga gambar bersama keluarga pun bergaya bergitu.

“Ayah memang tak boleh move on dengan gaya macam itu ya, walaupun gambar konvokesyen bersama keluarga.”

“Gaya ayah akak paling mantap dalam majlis semalam dengan gaya bergambar watak Cik Man,” antara komen-komen pengguna laman sosial.

Dalam pada itu, Najihah, 24, menerusi kapsyen gambar tersebut memberitahu selain menerima ijazah sarjana muda dalam bidang Sains Kemasyarakatan, dia juga berjaya menamatkan latihan Kor Sukarelawan Siswa Siswi (SUKSIS).

ARTIKEL MENARIK :

“Selepas empat tahun, akhirnya berjaya juga sarungkan jubah konvo ungu ini. Alhamdulillah dua sijil dalam masa belajar iaitu Tauliah SUKSIS dan ijazah sarjana muda,” tulisnya.

Sementara itu, pengikutnya turut mengucapkan tahniah atas kejayaannya malah ada yang sempat mengusik watak Cik Man dalam filem Rock Oo!

“Tahniah anak Cik Man. Semoga terus berjaya dan banggakan ibu ayah.”

“Walaupun Cik Man dah tipu Rimba Bara tapi Cik Man berjaya didik anak sampai ke tahap ini. Tahniah,” komen yang lainnya.

Sumber :Artis Malaysia


Al Quran & Hand Sanitizer, Simbolik Ikhtiar Seorang Insan. Deep Perkongsian Ustazah Ni!

Tazkirah yang ditulis oleh seorang ustazah ini dapatlah kiranya dijadikan peringatan buat hati-hati kita yang sering lalai.

Turut disenaraikan beberapa point penting muhasabah diri saat Perintah Kawalan Pergerakan ini dilancarkan.

Jom baca ini perkongsiannya.

Hand sanitizer simbolik ikhtiar seorang insan.

Al-Quran simbolik penyerahan kepada Tuhan.

7 points penting muhasabah diri sepanjang Perintah Kawalan Pergerakan COVID-19 ini:

1. Berserah segalanya kepada Allah S. W. T tanpa usaha dan ikhtiar semudah #StayAtHome adalah konsep tawakkal yang salah.

Ingat kembali kisah Siti Hajar yang berulang alik antara Safa dan Marwah. Beliau cekal berusaha demi mencari air untuk puteranya, Ismail yang kehausan di tengah padang pasir yang tandus.

Itulah konsep tawakkal yang sebenar. Berusaha sebagai seorang hamba dan bergantung kepada kekuasaan Yang Maha Esa.

2. Mengharap sepenuhnya kepada usaha mengamalkan hand sanitizer, pemakaian face mask, social distancing dan rutin makan ubat/vitamin adalah syirik kecil yang menyebabkan Allah murka.

Kesihatan itu rezeki daripada Allah Ya Salam. Maka, asasnya kembali kepada Allah. Hanya kepada-Nya kita memohon dan meminta.

Ustaz Adi Hidayat memberi peringatan apabila pakar perubatan mengatakan tidak ada ubat penawar kepada sesuatu penyakit, Allah lebih awal menyediakan penawar di dalam Al-Quran.

Sungguh, Allah Maha Penyembuh.

Maksud surah Asy-Syu’ara ayat 80;

“Dan apabila aku sakit, Dialah yang menyembuhkan penyakitku.”

3. Kata Ustaz Farid Abu Auliya, “Orang mukmin sejati rasa bersalah, bukan mencari salah.”

Mari ambil pengajaran daripada kisah Nabi Adam A. S yang dikeluarkan dari Syurga. Boleh saja Nabi Adam menyalahkan iblis dan Hawa yang menjadi asbab imannya rapuh.

Namun, dengan penuh rasa bersalah Nabi Adam merayu memohon ampun kepada Allah 40 tahun lamanya tanpa sikap menyalahkan.

4. Apa yang berlaku kepada negara dan dunia sekarang amat menyedihkan.
Jika kita bukan termasuk golongan the frontliners, bukan pesakit COVID-19 dan bukan ahli keluarga kepada pesakit yang terkena jangkitan atau bukan juga golongan susah yang terputus sumber rezeki melalui perniagaan kecil-kecilan..

Sudahkah kita menangis keinsafan?
Atau sekurang-kurangnya menangis kesyukuran?

Jika belum, menangislah untuk hati yang masih keras untuk menangis. Semoga air mata ini menjadi saksi di Akhirat.

Maksud sabda Rasulullah S. A. W;
“Andai kalian tahu apa yang aku tahu, nescaya kalian akan sedikit ketawa dan banyak menangis.”

5. Ada hikmah di sebalik musibah. Mufti Menk menegaskan, apa sahaja yang terjadi mengikut takdir Allah, jika itu mampu membuatkan kita bertambah ibadah dan dekat kepada Allah, maka itu adalah rahmat yang besar. Bersyukur dan bersabar saat diuji. Dunia ini sememangnya diciptakan sebagai medan ujian.

6. Kita merasa takut dengan virus yang terus merebak dan mengancam nyawa. Sesuatu yang paling harus kita takuti ialah dosa-dosa kita sendiri yang boleh mengheret kita ke Neraka.

Renung kembali..
Apa yang kita cakap, buat dan tulis?

Allah memberi peluang kita berada di dalam ruang lingkup rumah yang kecil supaya kita melebihkan masa merenung satu ruang yang lebih kecil – – – > dasar HATI yang paling dalam.

7. Kita masih berharap keadaan akan kembali seperti biasa kerana keyakinan kita Allah itu Ar Rahman Ar Rahim, Maha Pengasih Maha Penyayang.

Kita sedih dataran menghampiri Kaabah dikosongkan. Keizinan untuk menunaikan umrah ditutup. Hancur impian mereka yang sudah membuat persiapan.

Kita sedar pintu masjid sudah tertutup. Solat jumaat dibatalkan. Pecah jiwa mereka yang merupakan ahli masjid.

Bersyukurlah, sehingga saat ini..Pintu taubat masih terbuka.Sehingga tahap ini teguran Allah kepada kita, adakah belum terjentik rasa?

Coretan Hati Insan Berdosa,
Nurkhomsiah Bakrim
21 Mac 2020


Syukur, Bayi Tercampak Keluar Kemalangan Di Perak Semakin Pulih.

Ramai yang sebak apabila mendapati kejadian kemalangan di Perak. Akibat kemalangan itu bayi berkenaan mengalami pendarahan otak akibat kemalangan di Perak. Bagaimana pun menerusi perkongsian di media sosial bayi berkenaan dimaklumkan semakin pulih.

Difahamkan baby Aqasha Alhaq, 4 bulan, yang tercampak keluar akibat kemalangan di Lebuhraya Plus arah Sungkai pada 11 Julai lalu kini semakin sembuh.

Sekarang bayi berkenaan sudah mampu untuk mengangkat tangan hisap jari serta menggaru-garu kepala. Alhamdulillah.

Bahagian Kedua Belah Kaki Semakin Sembuh

Kaki kiri under traction, kaki kanan semakin sembuh. Selepas kedua-dua kaki dah sembuh akan proceed untuk plastic surgery bahagian punggung akibat lebam (blister) yang agak besar.

Syukur kepala tak ada keretakan. Cuma pendarahan dalaman dan sedang diberi ubatan. Aqasha Alhaq kini masih dirawat dan dipantau di HRPB Ipoh.

Terima kasih buat semua yang mendoakan kesembuhan buat baby Aqasha. Speedy recovery baby

Foto: Natasya Nadia via VIRAL PERAK

Keluarga Talk: Mengukir Bahagia Tidak Semestinya Harus Korban Diri


Wanita Ni Kongsi Cara Lawat & Jaga Suami Yang Sakit Strok Di Hospital!

Wanita biarpun sering dilihat lemah namun yakinlah pasti akan jadi kuat dan tabah bila diuji.

Begitulah juga yang dilalui oleh puan Raudzah Arippin apabila suaminya di serang strok. Dugaan yang diterima bukan ringan namun kekuatan dan semangat yang ada di dalam dirinya cukup luar biasa.

Tidak dinafikan Puan Raudzah juga tidak pernak lokek berkongsi ilmu daripada pengalaman yang dilaluinya. Dan sebab ini juga tidak hairanlah akaun fbnya punya follower yang ramai.

Dan ini antara yang pernah dikongsikan adalah tentang tip menjaga dan melawat pesakit. Semoga panduan ini bermanfaat bagi diri kita sekiranya sedang berdepan dengan ahli keluarga yang sakit.

TIPS : MENJAGA DAN MELAWAT PESAKIT DI WAD ICU/HDW

Agak kerap juga saya menerima mesej dari waris yang menjaga pasangan atau ibu dan ayah yang terlantar di Wad ICU atau HDW. Kata mereka, apa yang perlu dibuat jika pesakit terlantar di wad begitu? Tidak mungkin hanya datang, tunggu dan lihat sahaja perkembangan pesakit.

Baik, saya kongsikan pengalaman saya.

Ini antara bacaan yang saya lakukan (saya pernah kongsikan dalam posting tahun lalu). Waktu suami saya di hospital dulu, saya banyak bertanya pada orang yang lebih arif. Ramai juga yang kongsikan dengan saya. Jadi saya kompilasikan semuanya di sini.

Saya juga ada catatkan panduan untuk pelawat, apa yang sesuai kita bawa ke hospital (sebagai buah tangan), dan apa yang perlu dielakkan.

BACAAN : SURAH, AYAT & DOA

1. Surah Yasin (sebaiknya awal pagi dan awal malam)

2. Surah Al Waqiah (untuk sembuhan luka dalaman)

3. Surah Al Kahfi (saya baca pada hari Jumaat, ganti surah Al Waqiah)

4. Surah Al Fatihah (baca 7 kali dan baca senafas pada ayat terakhir sambil berdoa kesembuhan)

5. Ayat-ayat Manzil :
Surah Al-Fatihah [1:1-7]
Surah Al-Baqarah [2:1-5]
Surah Al-Baqarah [2:163]
Surah Al-Baqarah [2:255-257]
Surah Al-Baqarah [2:284-286]
Surah ‘Ali ‘Imran [3:18]
Surah ‘Ali ‘Imran [3:26-27]
Surah Al-‘A’raf [7:54-56]
Surah Bani Israil (Al-Israa) [17:110-111]
Surah Al-Mu’minun [23:115-118]
Surah As-Saffat [37:1-11]
Surah Ar-Rahman [55:33-40]
Surah Al-Hashr [59:21-24]
Surah Al-Jinn [72:1-4]
Surah Al-Kafirun [109:1-6]
Surah Al-Ikhlas [112:1-4]
Surah Al-Falaq [113:1-5]
Surah An-Nas [114:1-6]

6. Ayat-ayat Syifa’ :
Surah At-Taubah [9: 14]
Surah Yunus [10: 57]
Surah An-Nahl [16: 69]
Surah Bani Israil (Al-Israa) [17: 82]
Do’a Nabi Ibrahim dalam Surah Asy-Syu’raa’ [26:80]
Surah Fushshilat [41:44]

7. Ayat-ayat Munjiyyat :
Surah At-Taubah [9 :51]
Surah Yunus [10 : 107]
Surah Hud [11 : 6]
Surah Hud [11 : 56]
Surah Al-‘Ankabut [29 : 60]
Surah Fātir [35 : 2]
Surah Az-Zumar [39 : 38]

8. Selawat Syifa’

9. Selawat Tafrijiyyah

10. Doa Angin Ahmar (doa panjang)

11. Doa Hizbul Bahr (Imam Abu Al-Hasan As-Syadzili)

12. Doa Abu Darda’ (awal pagi dan awal malam)

Semua ayat dan doa ini saya bacakan setiap kali waktu lawatan tengahari dan petang, mengikut ruang yang ada.

AMALAN LAIN :

1. Sebaiknya, seorang waris sentiasa berada di samping pesakit dan bacakan ayat-ayat dan doa yang disebut di atas.

2. Minta jururawat masukkan air zam zam ketika ‘feeding’ melalui Ryle’s tube (tiub susu dan ubat yang dimasukkan melalui hidung ke perut). Jika kehabisan air zam zam, boleh ganti dengan air bacaan surah Yasin.

3. Wudhu’kan pesakit menggunakan botol penyembur (spray) setiap kali waktu solat (walaupun mereka belum sedar). Bisikkan ke pesakit, sudah masuk waktu. Adalah baik pesakit sentiasa dalam keadaan berwudhu’.

4. Letakkan sedikit wangian (sebaiknya wangian kasturi), atau wangian yang biasa dipakai pesakit, di hidungnya. (Kata pengamal perubatan alternatif, ia untuk merangsang pernafasan yang baik dan juga merangsang otak. Wallahu’alam)

5. Apabila tinggalkan pesakit selepas waktu melawat, elok diperdengarkan bacaan ayat Quran di telinga pesakit menggunakan pemain MP3 dan earphone. (Waktu di HKL dahulu, jururawat akan tolong simpankan pemain MP3 tersebut apabila baterinya sudah habis). Jangan gunakan telefon bimbit.

PANDUAN BUAT PELAWAT :

APA YANG SESUAI DIBAWA SEBAGAI BUAH TANGAN KEPADA PESAKIT / WARIS :

1. Air zam zam

2. Air bacaan Yasin

3. Naskhah Manzil / Buku Doa / Buku yang sesuai

4. Bawakan botol spray (sekiranya penjaga belum ada. Botol spray ini banyak kegunaan ketika di hospital)

5. Makanan yang sesuai untuk penjaga pesakit di hospital (pesakit di ICU atau HDW biasanya tidak boleh makan). Elakkan bawa lauk pauk yang dibungkus dalam plastik, buah-buahan yang besar dan berat, atau apa sahaja yang sukar dan berat untuk dibawa.

6. Vitamin atau multivitamin yang sesuai untuk penjaga (bertanya dahulu lebih baik)

APA YANG PATUT DIELAKKAN (TERUTAMA KETIKA MELAWAT PESAKIT DI WAD ICU ATAU HDW) :

1. Tidak perlu melawat pesakit sekiranya anda sedang sakit, demam, batuk atau selsema. Bimbang kuman dari anda akan menjangkiti pesakit. Memakai ‘mask’ adalah lebih bagus sekiranya ada.

2. Tanya dahulu kepada waris pesakit, sama ada pesakit boleh atau sesuai menerima tetamu atau tidak.

3. Wad ICU atau HDW biasanya hanya boleh dimasuki 2 orang pelawat sahaja dalam satu masa. Elakkan mengambil masa terlalu lama melawat pesakit.

4. Basuh tangan sebelum mendekati katil pesakit. Ruangan basuhan tangan dan sabun disediakan oleh hospital.

5. Elakkan dari merakamkan foto pesakit tanpa izin waris dan pesakit sendiri. Apatah lagi menyebarkan gambar tersebut pada orang lain. (Peraturan di hospital sebenarnya tidak boleh rakamkan gambar, apa lagi di wad-wad kritikal).

6. Pelawat lelaki yang bukan mahram tidak digalakkan masuk melawat pesakit wanita. Kebiasaannya keadaan pesakit wanita di Wad ICU/HDW (juga di wad biasa) dalam keadaan tidak menutup aurat. Wakilkan waris perempuan untuk melawat.

7. Elakkan terlalu banyak bertanya kepada waris. Katakan perkara yang baik dan positif sahaja walaupun pesakit nampak sudah terlalu uzur.

8. Doakan pesakit ketika berada di sisinya.

9. Elakkan mempromosi dan menjual sebarang produk ‘supplement’ kepada waris ketika ini.

Maaf jika ada kekurangan. Catatan adalah berdasarkan pengalaman peribadi menjaga suami yang terlantar di Wad HDW selama 10 hari dan di wad biasa selama sebulan.

Moga ada manfaat.


Bila Anak Kaki Conteng, Habis Semua Dinding Dilukisnya. Nak Bersihkan Tu, Ibu Ni Akan Lakukan 2 Benda Ni!

Melihat dinding rumah yang diconteng dengan pelbagai jenis ‘hasil seni’ anak-anak kita, tidak dinafikan memang boleh membuatkan ibu ayah jadi stres. Pun begitu, orang kata anak-anak yang suka menconteng dinding ini fikiran mereka lebih kreatif. Betulke?

Alangkah baiknya andai kreativiti anak-anak kita ini diluahkan di atas kertas. Mesti kita boleh bingkaikan dan tidaklah sakit mata dan sakit hati yang kita rasa setiap kali terlihat dinding rumah yang comot dengan pelbagai lakaran tersebut.

Jadi apa cara mudah untuk bersihkan dinding yang diconteng? Tak mungkin perlu kerap dicat. Kosnya bukan murah dan untuk itu apa kata ikut seperti mana yang dilakukan oleh puan Irdawaty ini. Jom semak perkongsiannya.

Saya sudah 6 tahun mendiami rumah ini. Asalnya sewa dan selepas 2 tahun menyewa kami beli rumah ini. Saya ada anak 3 orang, yang sulung umurnya 5 tahun, kedua umur 2 tahun lebih dan ketiga umur baru 1 tahun lebih.

Anak sulung saya ni kaki conteng. Pada awalnya saya tegur dan marah bila dia begitu. Kemudian saya cuba pukul tangan setiap kali nampak anak cuba conteng. Lepas tu saya bagi kertas A4 dan belikan buku kosong sampai 4 biji tapi semua tak berkesan. Selalu dia conteng curi-curi masa saya sibuk di dapur. Suami tak kisah anak conteng sebab katanya budak-budak memang macam tu.

Kiranya saya dah usaha macam-macam, dah larang dah marah dah pukul dah belikan buku banyak-banyak still dinding juga kegemaran. Sampai satu tahap saya biarkan saja tak daya nak cara dah. Sekali dia berpesta dengan adik-adik dan habis satu rumah diorang conteng.

Thanks to my anak-anak disebabkan diaorang la mak semangat dan habis satu rumah mak sental.

Saya guna ubat gigi dan span basah. Untuk soda bikarbonat saya campurkam sedikit air. Untuk contengan yang degil contoh guna pen permanent marker saya guna ubat gigi atau soda dan gosok dengan berus gigi. Kena sental kuat sikit.

Ada orang boleh tahan tengok dinding berconteng. Saya tak boleh la. Pening kepala. Rumah biasa saja. Yang penting selesa dan selamat untuk keluarga.
Saya suka mengemas. Terapi minda.

sumber : Irdawaty Kizz via Deco Rumah Ku Syurga Ku


Norman Hakim & Memey Suhaizat ‘Ride’ Rentas Dua Buah Negeri Ke Pusat Undi

Hari ini adalah penentu buat rakyat Malaysia. Pasangan artis, Norman Hakim dan Memey Suhaizat juga tidak ketinggalan menjalankan tanggungjawab hak sebagai pengundi.

Menerusi muat naik terbaru di instagram milik Norman Hakim dua jam lalu memaparkan dia dan isteri memilih menaiki motor berkuasa tinggi untuk ke pusat undi.

Dia dan isteri sanggup rentas dua buah negeri untuk menjalankan tanggungjawabnya untuk mengundi sempena Pilihan Raya Umum ke-15 (PRU-15), hari ini.

RENTAS DUA NEGERI- PAHANG & JOHOR

Sementelah itu sempat berkongsi amalan sebelum mengundi.

WARGAMAYA TITIP DOA

Dalam pada itu, wargamaya menitipkan doa semoga berhati-hati di jalan raya buat pasangan suami isteri ini. Ada yang memberi peringatan mengenai jalan raya yang licin akibat hujan.

Sumber: Instagram Norman Hakim


“Apa Yang Saya Dapat Rezeki Anak, Saya Agihkan Aje”. Netizen Puji Ayat Johan Ringkas Tapi Padu!

Umum mengetahui Johan dan isterinya, Ozlynn dilihat sering berkongsi kegembiraan mereka sekeluarga di media sosial.

Malah keluarga ini sering menjadi perhatian ramai apabila sering menjadikan anak-anak adalah keutamaan mereka dalam mencari rezeki.

Tular perbualan Johan mengenai doa anak tanpa hijab, membuatkan ramai kagum dengan cara Johan menghargai anaknya.

“Ini semua rezek. Rezeki anak-anak yang sering mendoakan kejayaan ayahnya. Tak adil jika saya dapat gaji tak ada bahagikan  untuk mereka.”

Johan menjelasnya bahawa orang dewasa ini doanya agak sukar dimakbulkan berbanding doa anak kecil yang tiada hijab doanya.

“Doa anak-anak ini tak ada hijab. Doanya terus diangkat. Setiap apa yang saya dapat adalah rezeki anak. Saya sebagai parents akan agihkan sahaja kepada anak di samping kegunaan saya.

Lagipun keperluan saya setiap bulan hanya main game je. Satu bulan satu beli vdc baru tu aje. Saya bukan nak beli handbag,” katanya sambil ketawa.

Nyata, sikapnya yang bersahaja itu sebenarnya dia adalah seorang suami dan ayah yang tahu mengenai tanggungjawab. Dia memahami konsep bahawa doa anak itu makbul tanpa hijab. Moga perkongsian ini menjadi inspirasi kepada kita untuk membahagiakan keuarga.

Meninjau di ruangan komen rata-rata memuji sikap pelawak ini yang jelas menunjukkan tanggungjawabnya kepada keluarga.

“Mahal ayat abang Johan .”- Netizen


“Terus Kuat Bersama Saya.” Bimbang Masalah Depresi Isteri Berulang, Ryzal ‘Duriankimchi’ Buat Laporan Polis!

Baru-baru ini timbul isu Instafamous Ryzal Ibrahim dan isteri dikecam netizen ketika membuat live di Facebook. Ini menyebabkan Maryam Yu Nae berasa sedih dan tertekan.

Justeru, Ryzal atau nama sebenarnya Nik Muhammad Ryzal Nik Ibrahim melalui perkongsian terbarunya di laman sosial FB dan Instagramnya meminta agar Maryam tidak risau serta terus kuat.

“I’m born to protect you, stay strong with me (saya dilahirkan untuk melindungi awak, terus kuat bersama saya),” tulis Ryzal.

Di ruangan komen, rata-rata pengikut turut memberikan kata-kata semangat dan meminta pasangan yang terkenal dengan gelaran ‘duriankimchi’ itu mengabaikan komen negatif netizen.

Dalam pada itu, Maryam yang berasal dari Korea Selatan itu turut mengucapkan terima kasih kepada warganet yang memberikan sokongan buat dirinya.

“Terima kasih kepada yang suka tengok Maryam,” katanya.

Sebelum ini,  sebuah portal ada melaporkan Ryzal dan Maryam membuat laporan polis di Balai Polis Taman Melawati, Ampang.

Laporan dibuat terhadap seorang warganet yang mengeluarkan komen berbaur negatif dan mengeji ketika sedang bersiaran secara langsung di FB pada 10 November lalu.
Susulan laporan polis tersebut Ryzal memohon warganet menjaga tutur kata di media sosial supaya tidak menyentuh sensitiviti dan menyinggung perasaan orang lain.

Ryzal juga sudah berbincang dan mendapatkan nasihat guaman dan tidak teragak-agak untuk mengambil tindakan undang-undang terhadap individu tersebut atau yang lain sekiranya keadaan memudaratkan.

Katanya disebabkan komen tersebut, Maryam sangat terkesan dan kelihatan sangat sedih sehingga tidak mahu makan dan bercakap selama beberapa jam.

Tambah Ryzal lagi, dia bimbang Maryam mengalami kemurungan dan masalah depresi isteri kesayangan isterinya itu berulang.

Sumber: ryzalibrhm & Astro Gempak


7 Tip Cara Nak Sokong Anak Membesar. Ibu Bapa Kena Alert.

Untuk menjadi ibu bapa hebat, ilmu keibubapan perlu ada pada setiap ibu bapa. Lantaran anak-anak membesar dengan perkembangan yang berbeza.

KEPENTINGAN ‘DAP’ YANG PERLU DIKETAHUI OLEH IBUBAPA.

Walaupun anak kecil anda dihantar ke pusat jagaan dan tadika untuk diuruskan, dijaga dan dididik oleh pengasuh dan pendidik, namun semua ibubapa harus juga mempunyai pengetahuan tentang bagaimana anak berkembang dan belajar.

Semua ibubapa dan pendidik perlu memahami apa yang berlaku pada 8 tahun pertama hidup seorang anak dan bagaimanakah cara yang terbaik untuk menyokong pertumbuhan, pembelajaran dan perkembangan anak.

Dalam pendidikan awal kanak-kanak, terdapat prinsip atau amalan yang dikenali sebagai ‘Developmentally Appropriate Practice’ (DAP) ataupun amalan pendidikan yang bersesuaian dengan perkembangan kanak-kanak. DAP ini berfungsi sebagai panduan untuk pendidik dalam merangka aktiviti pembelajaran dan pendidikan yang sesuai untuk anak-anak usia awal.

Terdapat beberapa PRINSIP DASAR perkembangan dan pembelajaran yang bukan sahaja perlu diketahui oleh pendidik malah perlu juga diketahui oleh ibubapa bagi menyokong perkembangan dan pembelajaran anak usia awal anda.

Ingatlah IBUBAPA ADALAH GURU NO.1

Di antara prinsip tersebut adalah:

1. SEMUA ASPEK PERKEMBANGAN anak adalah SAMA penting. Tidak ada satu aspek yang lebih penting dari aspek yang lain. Penekanan pada keupayaan akademik atau kognitif sahaja menjadikan perkembangan dan pembelajaran anak tidak seimbang. Keutamaan yang sama juga perlu diberikan kepada perkembangan fizikal, emosi, sosial dan rohani kerana semuanya saling berkait antara satu sama lain. Matlamat kita bukan sahaja untuk melahirkan anak yang pandai membaca, menulis dan mengira, atau anak yang menghafal Al Quran semata-mata malah juga melahirkan anak yang membesar menjadi insan yang seimbang dari segi sosial, rohani, emosi dan akhlaknya juga.

2. Perkembangan dan pembelajaran kanak-kanak berlaku dalam TURUTAN atau SEKUENS yang tertentu. Sekuens ini perlu diikuti agar kita dapat meletakkan harapan yang realistik kepada kanak-kanak.
Kanak-kanak tidak boleh dipaksa dan ditekan untuk melakukan sesuatu yang diluar perkembangan dan kemampuan otak dan tubuh kecil mereka. Mengharapkan agar anak boleh membaca seawal usia 3 tahun dengan memaksa anak dan memberi tekanan kepada anak adalah bertentangan dengan turutan yang sepatutnya.

3. Perkembangan dan pembelajaran berlaku pada KADAR YANG BERBEZA-BEZA.
Setiap kanak-kanak adalah unik.
Setiap kanak-kanak tumbuh dan perkembang pada kadar yang berbeza, mempunyai pembawaan yang berbeza, pengalaman yang berbeza, kecenderungan yang berbeza dan latar belakang keluarga yang berbeza. Semua perbezaan ini harus diberi perhatian dan kanak-kanak tidak boleh dibanding-bandingkan. PERBANDINGAN hanya membantutkan perkembangan dan pembelajaran mereka dan tidak memotivasikan mereka.

4. PENGALAMAN AWAL yang dilalui oleh kanak-kanak secara berpanjangan, sama ada POSITIF ATAU NEGATIF, akan memberi impak yang sangat besar kepada perkembangan dan pembelajaran kanak-kanak di kemudian hari.
Antara contoh yang sering saya berikan dalam penulisan saya, sekiranya emosi anak kecil diakui dan diberi perhatian, anak akan membesar sebagai seorang individu yang peduli dan mempunyai empati terhadap kepayahan yang dilalui oleh orang lain. Sekiranya emosi mereka tidak dilayan dan diperkecil-kecilkan, mereka juga akan membesar sebagai individu yang tiada empati dan tidak peduli.

5. Kanak-kanak berkembang dengan baik apabila mereka mempunyai RASA PERCAYA terhadap individu yang mengajar mereka dan juga mempunyai perhubungan yang selamat, selesa dengan individu tersebut.
Kaedah menakut-nakutkan, mengugut, menghukum, menyindir, mencubit dan memukul, hanya mewujudkan rasa tidak percaya, tidak selamat dan tidak selesa yang akan membantutkan pembelajaran dan perkembangan yang sihat pada kanak-kanak.

6. Kanak-kanak belajar menggunakan METOD PEMBELAJARAN YANG PELBAGAI. Mereka juga memiliki kecerdasan dan kekuatan yang berbeza-beza. Jangan menggunakan hanya satu kayu ukur untuk mengukur kemampuan dan ‘kepandaian’ kanak-kanak. Kenalpasti kelebihan mereka dan bantulah mereka untuk mengembangkan kelebihan itu.
Ingatkah anda pada ‘9 jenis KECERDASAN PELBAGAI’ yang pernah saya kongsikan sebelum ini?

7. BERMAIN, BERMAIN DAN BERMAIN adalah kaedah pembelajaran yang sangat penting dan efektif bagi membina perkembangan fizikal, sosial, emosi dan kognitif kanak-kanak. Bermain memberi peluang untuk kanak-kanak memahami dunia di sekitar mereka, peluang untuk mereka berinteraksi dengan orang di sekeliling mereka, meluahkan dan membimbing emosi mereka dan juga peluang untuk meneroka dan merenung tentang alam, kejadiannya dan Penciptanya.
Bermain bukanlah aktiviti yang membuang masa dan sia-sia bagi kanak-kanak kerana mereka sedang belajar apabila mereka bermain.

Berhentilah memaksa kanak-kanak untuk melakukan sesuatu yang diluar kemampuan dan perkembangan mereka.
Berhentilah membanding-bandingkan mereka kerana setiap seorang daripada mereka adalah unik.
Kanak-kanak bukannya ‘mini adults’. Mereka mempunyai kebolehan dan keperluan mereka yang tersendiri yang perlu dihargai, dihormati dan dikembangkan.

Kredit: Noor Afidah Abu Bakar
Parent Connect Consultancy


“Bonda Saya Sudah Tiada.”  Ibu Najib Razak Meninggal Dunia. Al-Fatihah!

Tun Rahah Mohamad Noah yang juga balu kepada bekas Perdana Menteri Kedua, Tun Abdul Razak Hussein, meninggal dunia sebentar tadi.

Ibu kepada bekas perdana menteri, Datuk Seri Najib Razak, itu dilaporkan meninggal dunia ketika dalam rawatan di Hospital Prince Court, Kuala Lumpur.

Kematian Tun Rahah, 87, dikongsikan oleh Dato Seri Najib menerusi akuan media sosial, Facebook dan Twitter peribadinya.

Innalillahwainnailaihirojiun

Bonda saya sudah tiada.

Kami sekeluarga di hospital.

Kesedihan dan air mata mengalir.

Tiada kata-kata untuk kehilangan ini.

Innalillahwainnailaihirojiun.

Bonda saya sudah tiada.

Kami sekeluarga di hospital.

Kesedihan dan air mata mengalir.

Tiada kata-kata untuk kehilangan ini.

Tun Hajah Rahah sebelum ini dilaporkan berada dalam keadaan tidak sihat di hospital menerima kunjungan beberapa pemimpin negara.
Dalam perkongsian di Facebook sebelum ini, Najib merafak sembah dan menjunjung kasih atas kunjungan Yang di-Pertuan Agong Al-Sultan Abdullah Ri’ayatuddin Al-Mustafa dan Sultan Perak Sultan Nazrin Muizzuddin Shah.

Turut berkongsi berita duka itu adalah Setiausaha Agung Barisan Nasional (BN), Tan Sri Annuar Musa menerusi ciapan di akaun Twitter rasminya:


Selamat Bersalin Di London, Dr Amalina Kongsi Wajah & Nama Anak Perempuan!

Rasanya satu Malaysia mengenali Dr Amalina Bakri, iaitu anak kelahiran Malaysia yang kini menetap di London, United Kingdom bekerja sebagai doktor pakar bedah.

Setelah seminggu anak perempuannya dilahirkan, semalam Dr Amalina memilih untuk berkongsi kepada umum wajah dan nama cahaya matanya yang diberi nama Arabella Mia.

“Kami ingin memperkenalkan puteri cantik kami, Arabella Mia, yang dilahirkan minggu lepas di Hospital St. Thomas.

“Kami mengagumi dan menghargai setiap saat dengan kegembiraan kecil kami. Kami teruja untuk melihat apa yang akan datang, Alhamdulillah. lots of cinta – Amalina & Alex,” tulisnya di laman Instagramnya pada Selasa.

Meninjau di ruangan komen, perkongsian Dr Amalina itu mendapat ucapan tahniah dari beberapa selebriti dan orang ternama dari Malaysia seperti Catriona Ross, Mira Filzah dan Vivy Yusof.

Tak kurang juga yang memuji pemilihan nama anak sulung Dr Amalina dan mendoakan supaya Arabella membesar dengan sihat dan menjadi anak yang solehah.\

Terdahulu, wanita berasal dari Kota Bharu, Kelantan itu menjadi bualan hangat warga netizen apabila memilih status kewarganegaraan British untuk anak pertamanya.

Dr Amalina mendirikan rumah tangga bersama jejaka Inggeris, Alexander Charles dalam satu majlis ringkas yang berlangsung di Masjid Central London pada 31 Mac, tahun lalu.

Sumber: Instagram @dramalinabakri


“30 Tahun Baru Tahu!” Rupanya Ini Fungsi Tab Tarik Botol Minyak Masak, Selama Ni Buang Aje!

Minyak masak adalah antara barangan wajib ada  dalam senarai barang dapur setiap bulan. Setiap kali hendak memasak, kita membuka penutup botol minyak kemudian bahagiannya akan ada tab penarik.

Biasanya tab penarik ini kita akan membuangkan ke dalam tong sampah. Untuk membuka tab ini kadang kala agak sukar terutama bagi minyak masak bersaiz besar.

Dan kebiasaannya, minyak yang dituang terus dari botol akan terpercik ataupun ‘terlajak’ tuang dalam kuantiti yang banyak.

Namun tahukah anda bahawa tab penarik ini sebenarnya ada fungsinya.

Menerusi akaun TikTok, senz.malaysia, Datin Katherine mendedahkan fungsi sebenar tab penarik botol minyak masak itu.

“Apakah kebaikan tab tarik yang dalam botol minyak?

Menerusi video itu, , Datin Katherine menjelasan bahawa tab penarik itu untuk mengawal banyak mana minyak masak yang ingin digunakan.

Beliau turut menunjukkan cara yang betul menggunakan tab penarik itu supaya minyak masak dituang dalam kuali atau periuk dengan lancar.

NETIZEN TERKEJUT BARU TAHU FUNGSI

Meninjau di ruangan komen, rata-rata para netizen terkejut penggunaan tab penarik ini. Ada yang mengakui tidak pernah tahu fungsi.

Keluarga Talk: PUASA MENDIDIK JIWA KELUARGA SAKINAH

Bintang Kecil:

KELUARGA TALK: Nwan Shah Bin Mohd Dali Fakulti Ekonomi Dan Muamalat, Universiti Sains Islam Malaysia (USIM). Nak tahu formula mengurus belanjawan keluarga dengan sistematik? Ikuti Keluarga Talk kali ini dengan tajuk ‘ Ringgit Diurus Keluarga Lebih Tenang’ bersama panel Prof Madya Dr Nuradli Ridz


Elak Lakukan 7 ‘C’ Ini Pada Suami Jika Mahu Bahagia. Perkongsian Dari Dr Mohd  Fadzilah Kamsah Ini Wajib Dibaca Para Isteri!

Dua individu yang bersatu dalam ikatan pernikahan, pasti ada kelemahan dan kelebihan masing-masing.

Itu adalah lumrah hidup berumah tangga, pasti akan ada pasang surutnya. Yang penting kedua-dua belah pihak kena selalu muhasabah diri dan memperbaiki diri.

Berikut Tips 7 ‘C’ yang menyebabkan suami benci isteri yang dikongsikan oleh Dato’ Dr. Haji Mohd Fadzilah Kamsah. Ia baik dan sangat berguna untuk renungan bersama agar keharmonian rumah tangga dapat dipelihara. Untuk para isteri, elakkan daripada melakukan 7C ini.

1. Cabar
Lelaki mempunyai ego mereka yang tersendiri. Lelaki tidak suka dicabar terutama sekali oleh wanita dan wanita perlu tahu batas tindakan mereka agar lelaki tidak rasa tercabar.
Isteri, apabila bergaduh dengan suami mulalah kata, “Kalau awak berani cubalah (cabar suami cari perempuan lain)!”

Dr Fadzilah kata JANGAN CABAR SUAMI, nanti suami buat betul-betul isteri juga yang putih mata.

2. Cabul
Perbuatan dan kata-kata isteri yang tidak sopan (isteri hilang sifat malu) seperti mengeluarkan kata-kata yang tidak baik pada mertua mahupun suami.

3. Celupar
Wanita yang cantik akan kelihatan hodoh jika mulutnya celupar, sama seperti cabul. Isteri selalu cakap yang tidak manis, selalu terlepas cakap pada suami sehingga membuat suami jauh hati.

4. Comot
Ada wanita yang cantik tetapi comot. Comot sama ada melibatkan wajah, penampilannya yang selekeh, kerja yang dilakukan serta tindak-tanduknya. Isteri bila nak keluar rumah saja barulah nak comel berhias tapi bila di rumah, comotnya! Ada isteri kata mekap untuk suami, tapi bila di rumah tidak mekap pun. Suami nak dekat pun tiada nafsu

5. Cemburu
Cemburu perlu dalam sesuatu hubungan tetapi wanita yang terlampau cemburu hingga pasangannya merasa terkongkong akan membawa padah kepada perhubungan mereka.
Ini akan membuatkan lelaki akan rasa diri mereka tidak dipercayai.
Suami lemas kalau isteri cemburu berlebih-lebihan. Sikit-sikit telefon suami di pejabat. Suami baru balik kerja sudah kena tanya macam-macam. Suami balik lewat overtime mula syak yang bukan-bukan. Suami mana yang tahan kan dengan perangai sebegini?

6. Cerewet
Kata ulama hati wanita terletak pada mulutnya. Oleh itu wanita perlu mengawal percakapan. Suami tidak suka bila isteri cerewet tak bertempat. Sangat tak suka.

7. Cincai
Buat kerja rumah cincai, masak cincai, kemas rumah cincai, jaga anak cincai. Dr Fadzilah kata suami paling benci bila isteri cincai jaga anak. Anak sudah masuk longkang tapi mak masih lagi lepak depan televisyen. Tapi manusia adalah insan yang mudah lupa dan lalai pada masa-masa tertentu, mungkin juga kerana sifat suami dan keadaan sekeliling yang buat kita mempunyai salah satu ciri-ciri 7C ini. Justeru, bagi anda yang bergelar isteri, andai ada tanda-tanda 7C dalam diri cepat-cepat muhasabah dan elakkan perangai tersebut.

Sumber: Sempoimedia.blogspot


“Suami Lafaz Cerai Talak 1. Kes Selesai 10 Minit Tetapi Menghancurkan Rumah Tangga Dibina 14 Tahun Lamanya”. Luahan Wanita Ini Menyentuh Hati.

Ikatan pernikahan menyatukan dua jiwa menjadi satu,  melayari bahtera rumah tangga bersama-sama. Segala kesusahan dan kesenangan sama-sama ditempuhi.

Namun benarlah orang kata, lelaki diuji tatkala memiliki segalanya, manakala wanita diuji tatkala tak punya apa-apa. Kisah rumah tangga pasangan ini cukup sesuai dijadikan contoh dengan perumpamaan ini.

Lihat bagaimana seorang lelaki bergelar suami yang sanggup berpaling tadah dan mempunyai wanita lain, sedangkan isterinya sanggup berkorban apa sahaja. Namun apabila sudah senang, wanita tersebut dibuang ke tepi.

Semoga kisah ini menjadi manfaat buat pasangan berkahwin supaya menajdi iktibar dan pedoman bersama!

17 tahun dulu

Kami sama sama menuntut di sebuah universiti di utara tanah air. Aku junior, dia senior. Tiada langsung rasa cinta. Bermula dari kawan bertukar menjadi kekasih. Kami rapat selama 3 tahun sebelum mengambil keputusan untuk berkawin.

14 tahun dulu

Berkahwin pada usia muda. Penuh cbaran. Suami kerja cukup makan sahaja. Prnah aku kerja kilang 12 jam. Tertidur di celahan mesin. Walaupun kami keduanya seorang siswa dan siswazah. Pernah berhutang barang maknan di kedai. Pernah hanya tinggal 10 sen (masa ini dh ank 2). Aku rela bertahan asal bersama orang yang tersayang.

Rezeki kami semakin baik. Suami dpt kerja sebagai penjawat awam. Manakala aku rela sambung belajar untuk kesenangan hidup kami suati hari nanti.

Betullah ckp org, org lelaki diuji ketika senang. Wang dah semakin tebal. Aku pun da dapat gaji yang baik untuk membantu suami. Pada masa ini dia dah mula aktif melepak berkonvoi dengan kawan kawan. Skandal usah cakap lah. Kaki tangan juga sudah mula naik ke muka dn badanku.

Aku masih bertahan lagi. Aku hanya fikirkan anak yang masih kecil. Pernah kepalaku berjahit. Mataku lebam. Rasa betapa b0dohnya masa tu. Naif. Nafkah ank anak sudah mula culas. Alasan banyak hutang. Aku fikir tak apa lah bantu suami. Redha lagi. Keadaan ini berterusan sehinggalah…

tahun lepas.

Suami kemalaangan jalan raya. Patah kaki. Terlantar selama 6 bulan. Perit jerih air mata menguruskn dia dn anak anak. Usah cakaplah. Kawan kawan cakap tak apa. Besar pahalanya. Syurga buat kamu. Aku tersenyum memikirkn ada hikmahnya. Pernah aku tukarkn pampers diatas katil itulah aku dan suami sama sama menangis. Aku bagi kata semangat. Walau apapun terjadi. Walau awak lumpuh sekalipun saya akan tetap jaga awak hingga ke akhir hayat awak.

6 bulan kemudian dia disahkn sihat dan boleh kembali bertugas seperti biasa. Bagai batu menghempap kepala. 3 bulan seterusnya ku dspst perkabaran dia dah berkahwin lain di negara jiran. Bermsksud sehabis sembuh dia terus bernikah.

Aku namakan dia x (perempuan itu x sanggup nk sebut namanya) masih lagi balajar di universiti tempatan. X berkahwin mmbelakangkn keluarga. Semenjak dari itu hidup kami kucar kacir. Yang no 2 lebih dominan dari no 1. Pelik kan. X minta suami ceraikan saya. Tak nak bermadu. Padahal siapa yang rela jadi madu. Allahu. Saya masih cuba menaruh harapan. Memperbaiki keadaan. Berdoa semoga suami berubah dan tinggalkn x itu. Anak anak diabaikan. Saya urus segalanya. Siang dan malam

Selama 1 tahun 5 bulan saya bertahan. Nampknya jodoh setakat ini sahaja. Hari ini suami telah melafazkan cerai talak 1 di hadapan hakim. Kes selesai dalam masa 10 minit tetapi telah menghancurkn rumah tangga yang dibina 14 tahun lamanya. Dengan itu saya faham bahawa dia dh buang kami dan pilih budak hingusan tu.

Walau saya punya kerjaya. Rupa menarik. (ini kwn yg ckp). Dan segala penat lelah menjaganya selama ini terbalas begini. Sy cakap padanya saya dah puas hidup dengannya kerana saya tidak ada hutang langsung dengannya. Malahan dia yang banyak ‘berhutang’ dengan saya.

Jatuhnya talak itu bmksud dia da buang saya dn anak anak. Dan bermula dari hari ini saya juga akan buang dia terus dari hidup sy. Hidup daripada susah. Pengorbanan setinggi gunung bukan menjamin bahagia hingga akhir hayat. Tiada lagi rasa sayang untuk dia. Saya juga berhak bahagia.

Sumber: KUASAVIRAL.COM


“Jangan Lupa Birthday Isteri.” Tip Dari Dato’ Fazley Jika Mahu Rumah Tangga Bahagia.

Selebriti bernama Datuk Fazley Yaakob ini cukup penyayang dan sangat mengutamakan keluarga. Semalam, beliau memuat naik salah satu tips kebahagiaan rumah tangganya bersama Datin Azrene Ahmad.

Menurut Fazley,  sebagai suami kena sentiasa mengingati hari ulang tahun kelahiran isteri kerana itu salah satu formula untuk mereka kekal bahagia.

beliau berkongsi kapsyen di instagramnya yang berbunyi:

“Minggu depan kami berdua tak dapat bersama untuk menyambut birthday ‘adik sayang’ Azrene Ahmad.

“Jadi, kita buat celebrations awal.

“Ramai orang tanya saya apa rahsia kebahagiaan rumah tangga?

“Salah satunya, jangan lupa birthday isteri okey.

Fazley turut memuat naik sepotong video dia sekeluarga meraikan hari jadi Azrene.

Kemeriahan sambutan itu turut disertai oleh ibu serta adiknya,  Raf dan juga Mawar Rashid. Dato’ Fazley dan Datin Azrene telah berkahwin pada tahun 2007 dan dikurniakan empat cahaya mata iaitu Ahmad Fariedz Shah, 9, Ahmad Fieradz Shah, 8, Ahmad Firudz Shah, 6 dan Alayna Selma yang kini berusia tujuh bulan.


Wanita Ini Kongsi Manfaat Air Rebusan “Antioxidant Boost” Guna Serai, Halia & Lemon Jer. Nak  Cantik & Mantap Luar & Dalam, Kena Cuba Ni!

Nak cantik kan? So, jangan culas, kena rajin barulah hasilnya memuaskan hati. Nak nak lagi yang sudah bersuami.

Tidak perlu memikirkan bab modal kerana bahan-bahannya sudah ada di dapur anda. Serai, lemon dan hali memang banyak khasiatnya, bukan sahaja dalam masakan, bahkan untuk tujuan kecantikan dan kesihatan diri juga.

Nak tahu caranya, jom baca ni.

Mencegah itu lebih baik daripada mengubati. Pepatah yang sudah mangli. Nak buat tu tak susah, tapi yang payahnya nak istiqamah. Betul, kan?

Siapapun suka melihat kecantikan wanita daripada sudut luar fizikalnya, raut wajah yang berseri seri dan ‘figure’ badan yang menawan saja. Namun hakikat sebenar, kecantikan tu terletak pada kesihatan dalaman wanita itu sendiri.

Kan selalu dengar pepatah cantik dalam cantik juga luarnya?

So, untuk kalian semua yang mahu benar-benar cantik di mata suami perlu SEGERA lakukan sesuatu dan sebaiknya jangan pernah culas atau liat untuk mengamalkan minum air rebusan istimewa ini.

Masa balik kampung, ayah bagi seperdu pokok serai. So, alang alang serai, halia dan lemon ada banyak sangat dalam gerobok ni, meqza nak kongsikan kepada kalian khasiat air rebusannya jika diamalkan.

1. Meningkatkan pencernaan dan mengelakkan sembelit

Serai penuh dengan khasiat fitokimia yang membantu meningkatkan pencernaan dan fungsi lain saluran gastrousus. Jadi ianya bersifat menenangkan dan mengurangkan kekejangan abdomen perut. Selain daripada tu, ia juga boleh merangsang reseptor di usus untuk bekerja dengan lebih cekap apabila menyerap nutrien dari makanan.

2. Melegakan senggugut

Wanita yang setiap bulan ada simptom PMS digalakkan sangat amalkan meminum air serai setiap pagi ketika datang bulan. Ianya bukan sahaja boleh bantu hilangkan kesakitan rengat senguggut tu, malahan yang loya mual juga akan tutut hilang.

3. Faedah anti-kanser

Baru-baru ini para saintis di Universiti Ben Guriun melakukan kajian mengenai ciri-ciri anti-mutagen dalam serai. Jumlah citral yang didapati hanya dalam 1 gram serai telah diminum ke dalam teh dan kemudian ditambah kepada sampel sel kanser dan sihat. Sel-sel kanser yang masuk dimusnahkan tanpa membunuh sel-sel yang sihat.

4. Menurunkan tekanan darah

Untuk mereka yang sering ada masalah tekanan darah tinggi, cuba lah minum setiap hari. Selain ubatan hospital, lemon pun boleh bantu mengurangkan masalah hipertensi.

5. Buat yang dah terover STRESS tu, kalian wajib minum. Perghhh! Memang jiwa akan tenteram lahhh.

6. Sebagai diuretik

Selalu tahu lemon sahaja yang berfungsi sebagai diuretik. Eh serai ni pun boleh juga tau. So, kalau bergabung dua ni memang mantoppp lah. Selain tu ia juga boleh bantu meredakan kejang-kejang otot dan anti-rematik.

7. Detoksifikasi

Serai juga merupakan pencegah toksik yang membantu membersihkan buah pinggang, hati, pundi kencing dan pencernaan, dan juga kaya dengan mineral seperti kalium, besi, dan magnesium. Jadi semua organ ni dapat menjalankan fungsinya dengan berkesan. Besttt kan?

8. Meningkatkan kadar metabolisme

Kita makin berusia makin kurang metabolisma badan. So, halia sangat bagus untuk meningkatkan metabolisme dan membakar kalori. Khasiat lain halia ialah meningkatkan suhu tubuh hingga merangsang mekanisme pembakaran lemak dalam tubuh.

9. Menyokong penurunan berat badan

Antioksidan polifenol yang terdapat dalam lemon pula bantu mengurangkan berat badan pada mereka yang terlebih BMI atau obesiti.

Jika kalian ingin glowing dari dalam, ini adalah resipi air rebusan serai yang bagus ditambah dengan ‘spicy ginger’ serta ‘zesty lemon’ yang memberikan rasa ‘kick’.

Kalian boleh memulakan minuman pagi dengan secawan air rebusan yang hangat atau sejuk untuk diminum sepanjang hari. Memang terasa sungguh kepahitan dan kepedasannya. Tapi, itu lah penawarnya.

Nak cantik kan? So, jangan culas tau ?

Balik kampung dapat banyak serai dan lemon ayah bagi, jadi  buat lah air rebusan ni.

Cara penyediannya:

7 batang serai – diketuk (guna 3 batang pun ok)
Halia sebesar ibu jari – diketuk
3 biji lemon – dihiris (kalau takde lemon, boleh ganti limau nipis)
Air dalam 1liter

*Ini meqza bahagikan segelas tu 3 kali minum, bukan sekaligus minum. Kalau tak nak masam sangat cukup 1 biji je, serai sekadar 3 batang.

Sejukkan dan sedia diminum. Sejuk pun sedap! Simpan dalam peti sejuk.

Wajib diminum setiap pagi atau malam. Sebaiknya diminum semasa perut kosong.

Rasanyaaa? Umphhh lah!

Kalau tak boleh nak teguk segelas, man man minum. Rasa nak manis, tambah lah madu sikit.

Masukkan kesemuanya dalam periuk, masak atas dapur api sederhana. Perlahankan api, masak sehingga air dah tinggal agak agak segelas untuk diminum.


Jika Mahu Pokok Bunga Kertas Berbunga Lebat Dan Cantik, Sila Ikut Tip Ini.

Setiap kali memandang rimbunan pokoknya yang lebat berbunga dengan warna yang cukup menarik membuatkan hati cukup teruja dan tak jemu mata memandang.

Warna kuning cair, merah jambu, ungu, merah manggis dan putih serta beberapa jenis pokok bunga kertas lain sentiasa buat kita rasa segar mata memandang. Cantik kan! Bunga kertas atau sering juga disebut bunga bougenville sebenarnya dapat tumbuh subur di mana saja.

Jika anda sendiri  teringin memiliki rimbunan bunga kertas yang lebat dan cantik, kena tahu bagaimana caranya.

Ini ada 8 tip yang patut anda tahu jika mahu pastikan bunga kertas kita subur dan mengeluarkan bunga yang banyak.

1. Pokok bunga kertas akan tumbuh lebih subur jika ditanam di atas tanah berbanding di dalam pasu. Ini kerana keupayaan akar mencari nutrien untuk pertumbuhan pokok lebih baik.

2. Sebolehnya pindahkan pada kawasan tanah jenis sedikit berpasir. Jenis tanah ini mempunyai pori-pori kecil yang berfungsi untuk melancarkan aliran udara. Selain itu, pasir juga mampu menstabilkan kelembapan.

3. Tapi harus diingat, pokok bunga kertas tidak gemarkan tanah yang terlalu lembap dan air bertakung. Jika jaga dua perkara ini, pokok bunga kertas kita lebih panjang jangka hayatnya disertakan dengan bunga yang lebat.

4. Untuk hasil yang terbaik dedahkan ia sentiasa pada sinaran matahari terik secara langsung sepanjang hari.

5. Jangan letakkan baja organik kerana ia akan menarik perhatian semut membina sarang, sebaliknya gunakan baja kimia.

6. Jangan lupa untuk melakukan pemangkasan untuk percambahan lebih lebat, cepat dan kekal segar. Bunga pun banyak.

7. Siram dua hari sekali. Sebelum menyiramnya, pastikan permukaan tanah, baik di atas tanah atau di dalam pasu itu kering. Kalau musim hujan, tak payahlah disiram lagi.

8. Akhir sekali, cantas ranting-ranting sepanjang kira-kira 50 cm ke 60 cm dari batang pokok. Ini akan menggalakkan pertumbuhan ranting baru yang juga akan menghasilkan bunga yang lebat.


“Semoga Bibik Rajin Kerja & Tak Lag Bila Call Kg” Video Majikan Beri Phone Baru Bikin Sebak!

Bersyukur seorang majikan bila pembantu rumah yang diberi amanat untuk memudahkan urusan penjagaan hal di rumah membuat kerja dengan baik dan ikhlas. Mana tidaknya, di luar sana banyak kes pembantu rumah lari, buat kerja culas dan sebagainya, hingga jadikan orang ramai takut untuk mengambil pembantu rumah.

Tapi, bila pembantu dah baik, apa salahnya majikan pun bertindak baik dengan mereka kan? Seperti yang tular di laman Tiktok sebuah video di mana seorang wanita telah menghadiahkan sebuah telefon bimbit baharu buat pembantu rumahnya.

Menurut wanita tersebut, telefon bimbit pembantu rumahnya tidak dapat berfungsi dengan baik. Malah, pembantu rumahnya sukar untuk menghubungi keluarga yang berada di kampung. Oleh sebab itu, wanita tersebut sengaja melakukan satu kejutan istimewa buat bibiknya itu.

Menerusi video berdurasi 0:41 saat, wanita berkenaan dilihat mengeluarkan sebuah kotak berwarna-warni untuk diberikan kepada pembantu tersebut. Lebih mencuri tumpuan, reaksi bibiknya yang sebak tatkala membuka hadiah tersebut mengundang perhatian netizen.

Tidak henti di situ, bibik tersebut turut meluahkan ucapan terima kasih kepada majikannya sambil melutut.

Rata-rata netizen memuji tindakan baik wanita itu kerana melayan pembantu rumahnya seperti ahli keluarga sendiri.


Tak Perlu Tunggu Kaya Nak Sedekah. Cukup Hantar Semangkuk Juadah Atau Belanja Hidangan Berbuka Puasa. Cara Mudah Ganda Pahala Di Bulan Ramadan.

Bersedekah merupakan amalan yang terpuji dan sangat dianjurkan di dalam Islam. Amalan ini juga memberi keberkatan pada harta yang kita dimiliki. Serta akan menjanjikan ganjaran pahala buat kita. Tidak dinafikan sedekah merupakan antara amalan yang paling berat dilakukan. Justeru, kadang kala, kita perlu ada kesedaran dalam diri untuk melakukan perbuatan baik ini.

Menerusi facebook Khairul Anuar Basri, berkongsi pendapat bahawa bulan ramadan adalah waktu untuk mengadakan pahala melalui amalan sedekah. Biarpun sedekah belanja makan untuk hidangan berbuka puasa, ia sudah memadai untuk kita menambah pahala di bulan mulia ini.

Ikuti perkongsiannya.

______________________________________________________________________

Belanja orang lain berbuka puasa bulan Ramadhan ni pahalanya sangat besar.

1. Belanja orang buka puasa tu kita dapat pahala.

2.Pahala puasa orang yang kita belanja tu kita dapat.

3 Orang yang kita belanja tu pulak tak kurang sikit pun pahalanya walaupun kita dah dapat pahala puasanya.

4. Allah akan ampunkan dosa-dosa kita.

5. Allah akan bebaskan kita dari azab api neraka di akhirat nanti.

6. Jika orang yang kita belanja itu kenyang dengan makanan yang kita belanja, Allah tak akan biarkan kita kehausan di hari akhirat sehinggalah kita masuk ke dalam syurga.

PELUANG TAMBAH PAHALA

Bayangkan ye..

Kalau setiap hari kita belanja macam-macam orang. Berapa banyak pahala yang kita berjaya kumpul?

Katakanlah ada 10 orang yang kita belanja. 10 orang ni pulak lain-lain tahap amalannya bulan Ramadhan.

Ada yang biasa-biasa. Ada yang istimewa. Ada yang luar biasa.

Misalnya kita belanja setiap orang sama je RM2.90. Tapi in return kita dapat pahala yang berbeza-beza mengikut tahap puasa orang yang kita belanja tu.

Subhanallah.. pemurahnya Allah di bulan Ramadhan. Bagi macam-macam peluang untuk kita jana pahala.

Berbuka puasa ni bukan hanya untuk kita. Tapi berbuka puasa juga peluang untuk belanja orang kita kenal dan tak kenal berbuka puasa.

Tak kira la orang tu kaya ke, orang tu miskin ke. Yang penting kita belanja orang yang puasa berbuka puasa. Kita akan dapat pahala yang sangat banyak.

Macamana nak belanja orang lain ni Ustaz? Musim PKP ni mana boleh keluar bazar Ramadhan? Mana boleh nak ajak kawan-kawan keluar berbuka puasa di kedai?

Tak perlu la fikir susah-susah.

Kalau kita duduk di rumah, hantar lah semangkuk dua juadah berbuka puasa kita pada jiran sebelah rumah kita.

Kalau kita tinggal di asrama universiti, bagilah secubit dua roti kita tu pada budak dorm sebelah.

Kalau kita rajin, boleh order apa saja makanan yang kawan kita jual. Minta dia pos terus ke rumah orang yang kita nak belanja tu.

Kalau kita berada di mana saja, intai dan carilah program-program belanja orang berbuka puasa di media sosial tu. Ada banyak program macam tu.

Ingat, salah satu sifat Nabi SAW ialah sangat pemurah. Dan Baginda SAW terlebih lagi pemurahnya dalam bulan Ramadhan.

Ingat lagi, sedekah paling baik ialah dalam bulan Ramadhan.

Jom kita plan elok-elok benda ni. Ganda pahala puasa kita dengan belanja orang lain berbuka puasa.

Kemanisan PKP yang akan jadi momen indah untuk dikenang. #Syukurbersama


Rambut Gugur Teruk Lepas Bersalin,  Boleh Usahakan Cara Begini, Sangat Membantu!

Rambut gugur teruk selepas bersalin adalah perkara biasa bagi semua wanita. Ibu bersalin anak sulung mungkin agak terkejut dengan pengalaman ini. Maklumlah rambut yang gugur setiap pagi bukan biasa-biasa. Agak banyak!

Boleh dikatakan setiap kali menarik rambut, segumpal helaian akan melekat di tangan. Itulah juga perkara yang berlaku setiap kali menyampu rambut. Adakalanya buat kita rasa bimbang.

Jangan bimbang kerana ia adalah masalah biasa bagi semua wanita. Apabila anak semakin membesar, masalah ini akan semakin berkurangan. Namun ibu boleh juga usahakan beberapa kaedah untuk merawatnya. Lima kaedah dengan rawatan dan petua alami ini adalah yang terbaik untuk mengatasi masalah ini. Jom cuba.

1. Lidah Buaya
Caranya: Gosokkan lendir dari lidah buaya pada rambut hingga ke kulit kepala. Biarkan selama 15 minit sambil membuat urutan pada kulit kepala. Kandungan tonik dan juga nutrisi lain di dalamnya berkhasiat membantu menyuburkan rambut.

2. Santan
Caranya: Ambil sedikit santan dan lumurkan pada seluruh rambut dan kulit kepala. Kemudian, tutup rambut dengan menggunakan tuala yang dipanaskan dengan air suam. Biarkan selama 15 minit dan bilas dengan air. Untuk menghilangkan bau santan, cuci rambut dengan syampu.

3. Minyak Zaitun
Caranya: Titiskan beberapa titisan minyak zaitun pada rambut dan kulit kepala selepas mencuci rambut. Urut selama beberapa minit dan biarkan semalaman. Cuci rambut dengan syampu sekali lagi keesokan harinya. Rambut akan jadi lebih halus dan lembut.

4. Minyak Kelapa dan Zaitun
Caranya: Campurkan kedua jenis minyak ini dan sapukan ke seluruh bahagian rambut bermula dari kulit kepala. Urut kulit kepala perlahan kemudian tutup dengan tuala. Biarkan selama dua jam kemudian basuh rambut seperti biasa.

5. Madu Asli
Caranya: Sapukan madu pada rambut dan kulit kepala. Urut dengan lembut dan kemudian biarkan selama beberapa minit. Bilas rambut dengan air bersih. Madu bertindak untuk merangsang pertumbuhan akar rambut dan mengatasi masalah keguguran rambut.

6. Saderi
Caranya: Ambil kira-kira 10 helai daun saderi. Tumbuk atau kisar sehingga halus. Sapukan pada keseluruhan rambut. Urut lembut kulit kepala selama beberapa minit dan biarkan selama satu jam. Kemudian, bilas dengan air bersih.

7. Kacang Hijau
Caranya: Rendam kacang hijau semalaman, tapis kacang hijau dan ambil airnya. Air kacang hijau bagus untuk merawat rambut gugur oleh itu, sapu ke seluruh kulit kepala dan urut perlahan. Amalkan tiga kali seminggu untuk kesan optimum.


Bukan Calang-Calang Cikgu Mohd Fadli Salleh, Tidak Pernah Berkira Buat Kebajikan

Memang benarlah peribahasa ini, guru umpama lilin yang membakar diri demi menerangi orang lain. Tular di media sosial perkongsian oleh Cikgu Mohd Fadli Salleh didakwa berdepan tindakan dibuang kerja atau diturunkan pangkat gara-gara lantang menyuarakan masalah sistem pendidikan termasuk isu beg berat dan silibus matematik.

Perkongsian Cikgu Mohd Fadli Salleh semalam telah mendapat lebih 200K likes lebih dari 85K menunjukkan betapa rakyat selama ini turut bersetuju usahanya.

Namun siapakan Cikgu Mohd Fadli Salleh ini yang berani bersuara lantang menyatakan hasratnya mengenai sistem pendidikan di negara ini.

SIAPA CIKGU MOHD FADLI SALLEH

1. Gemar berkongsi kisah hidup dan murid-muridnya di media sosial
2. Membantu murid daripada golongan kurang berkemampuan dengan mewujudkan dana
3. Miliki akaun Telegram lebih 100K ahli, akaun TikTok lebih 30K pengikut dan Facebook lebih 600K pengikut
4. Gemar juga memberikan cara pengiraan untuk subjek Matematik secara percuma dan mudah dalam bentuk tulisan dan video kepada anak-anak. Tanpa ada sebarang kepentingan diri.

ANAK BEKAS PENGETUA

Merupakan anak kepada mantan Pengetua Maktab Perguruan Kota Bharu, Pengetua SMK Hamzah dan Pengetua SMK Tok Janggut . Patutlah semangat jati diri tinggi dalam diri Cikgu Mohd Fadli Salleh.

SALAH SATU PERKONGSIAN YANG MERUNTUN JIWA YANG PERNAH DIPAPARKAN DI MEDIA SOSIAL SEBELUM INI-BANTUAN KASUT KEPADA MURID

“Awak mungkin lupakan cikgu suatu hari nanti. Awak mungkin lupa wajah cikgu. Mungkin lupa nama cikgu.

“Namun cikgu harap awak akan ingat kejadian hari ini. Kejadian di mana ada orang yang tiada hubungan persaudaraan dengan kamu datang membantu.

“Cikgu sangat berharap kamu sentiasa ingat ada seseorang yang tidak melupakan awak disaat awak dan keluarga awak dalam kesusahan.

“Awak mungkin seorang anak yatim pada hari ini, awak mungkin dari keluarga miskin hari ini, dan bila awak besar esok, beribu-ribu kanak-kanak senasib dengan awak diluar sana.

“Awak bantulah mereka seperti mana awak dibantu hari ini. Bantu apa sahaja. Jika pun tidak kaya, bantu dengan tenaga. Bantu mengelap air mata.

“Kita hidup tidak lama. Dan hidup ini bukan hanya berkisar tentang kita.

“Jangan biarkan kitaran peduli seperti ini terhenti. Jangan biarkan putaran kebaikan seperti ini mati.

“Jangan biarkan!

“Cikgu tak marah jika kamu lupa cikgu suatu hari nanti. Namun cikgu sangat marah jika kamu hentikan kitaran kecaknaan ini!”

“Itulah antara bait kata yang sering aku tuturkan pada murid bila aku kumpulkan mereka untuk serahkan bantuan dan sumbangan yang kawan-kawan kirimkan. Tidak banyak tapi sentiasa. Tidak ramai tapi ada. Tidak kaya tapi cakna.

SURAT DARI KPM

Didakwa berdepan tindakan dibuang kerja atau diturunkan pangkat gara-gara lantang menyuarakan masalah sistem pendidikan.

Nyata, dia berjuang untuk anak-anak murid, para guru seperjuangan serta generasi yang bakal menjadi pemimpin di masa akan datang. Semoga terus istiqomah.


“Arwah Bergelut Untuk Selamatkan Anak Kami.” Shuib Reda Isteri ‘Pergi’,  Cabaran Nak Maklum Pada Anak Ketiadaan Ibunya!

Tiada kata yang mampu diungkapkan tatkala ditinggalkan pergi insan tersayang buat selama-lamanya. Kehilangan yang cukup memeritkan, seolah-olah separu nyawa diragut pergi bersama.

Namun, sosok tubuh bernama Shuib atau nama penuhnya, Shahmira Muhamad ini kuat dan cekal orangnya. Kepulangan isteri tersayang, Allahyarhamah Siti Sarah Raissuddin ke Rahmatullah diterima dengan hati yang reda.

“Saya reda dengan pemergian isteri saya Siti Sarah Raisuddin. Cabaran saya untuk memaklumkan tiga anak kami mengenai ketiadaan ibunya selepas ini,” demikian kata Shuib ketika ditemui kaunter Bilik Jenazah, Hospital Canselor Tuanku Muhriz, Universiti Kebangsaan Malaysia, UKM (HCTM).

Menurut Shuib, malam tadi dia dan tiga anaknya, Uwais Alqarni, 10, Dzahira Talita Zahra, 8, dan Ariq Matin, 6, sempat membuat panggilan video buat kali terakhir bersama arwah isterinya yang sedang nazak di hospital.

“Dengan bantuan jururawat dan doktor, saya membuat panggilan video untuk anak melihat keadaan ibu mereka. Ketika itu nampak juga air mata berlinangan di pipinya seolah olah memahami apa yang saya dan anak bersembang mengenainya.

“Selepas itu, anak kami sudah tidur. Saya juga sempat ke hospital malam tadi sejurus selepas selesai sesi bacaan Yassin dan doa dianjurkan menerusi aplikasi Zoom Meeting. Bagaimanapun tak dibenarkan bertemu dengannya dan saya berpatah balik ke rumah,” katanya.

Kata Shuib lagi, arwah isterinya akan ditayamun dan disolat jenazah di hospital berkenaan kira kira jam 10 pagi.

Jenazah Siti Sarah dijangka akan dikebumikan bersebelahan kubur arwah ibunya di Tanah Perkuburan Islam, Kampung Sungai Pusu, Gombak, kira kira jam 12 tengah hari.

“Memang permintaannya untuk dikebumikan sebelah arwah ibunya. Malah selama ini kalau bersembang hal kematian, memang dia ada menyebut keinginan untuk disemadikan di sebelah kubur arwah ibunya,” katanya.

Kelihatan tenang ketika ditemui, Shuib juga berjanji akan menjaga empat cahaya mata perkongsian hidupnya dengan arwah dengan baik.

“Arwah sempat hadiahkan saya dan anak menerusi kehadiran Ayash Affan yang dilahirkan 6 Ogos lalu. Arwah bergelut untuk menyelamatkan anak kami. Ternyata, Allah lebih menyayanginya.

“Nama Ayash Affan itu sendiri dipilihnya kerana menurut pembacaan arwah, nama berkenaan mengenai seorang pejuang di Gaza,” katanya.

Siti Sarah menghembuskan nafas terakhir di Unit Rawatan Rapi (ICU), hospital berkenaan akibat pandemik COVID-19, jam 5.13 pagi  tadi.

Ibu kepada empat cahaya mata itu sebelum ini tidak sedarkan diri dan masih bertarung nyawa akibat COVID-19 selepas lebih 48 jam ditidurkan.

Siti Sarah terpaksa ditidurkan dan melahirkan bayi lelaki, Ayash Affan melalui pembedahan tanpa sedar, jam 5 petang pada Jumaat lalu.

Pada Jumaat lalu, paras oksigen jatuh sehingga 40 peratus, kemudiannya meningkat 77 peratus pada jam 2 pagi, namun menunjukkan perkembangan positif meningkat sehingga 85 peratus, kelmarin.

Pada 27 Julai lalu, Siti Sarah mengesahkan dirinya dan keluarga positif COVID-19.

Selain Siti Sarah dan suami, Shuib serta tiga cahaya mata, Uwais Alqarni, 10, Dzahira Talita Zahra, 8, dan Ariq Matin, 6, disahkan positif.

Bagaimanapun, Shuib bersama anak-anak disahkan negatif selepas melakukan kuarantin kendiri selama 14 hari.

Sumber: Berita Harian Online


Merancang Pembelian Barang Makanan Untuk Buat Stok, Ambil Kira Tips Ni!

Setelah beberapa hari kita semua melalui Perintah Kawalan Pergerakan bermula 18 Mac lalu, tentunya sebelum ini kita sudah pun merancang pembelian untuk stok makanan.

Pun begitu, tidak dinafikan ada antara stok makanan tyang dibeli semakin susut kuantitinya, maklumlah setiap hari kita memasak. Malaj dan ada juga kita terbeli   barang-barang  yang tidak perlu pun, akibat ketika itu terlalu panik.

Oleh itu, sekiranya ingin membuat pembelian untuk stok minggu kedua ini, ada baiknya merancang terlebih dahulu.

Mungkin anda boleh ikut tips ini, jom semak.

Saya share sedikit macam mana saya merancang pembelian barang keperluan asas (makanan) untuk simpan stok sementara waktu ini. TSMY pun dah buat pengumuman rasmi Perintah Kawalan Pergerakan bermula 18-31 Mac ini:

1. Rancang untuk sediakan makanan berkhasiat. Macam yang kita biasa masak. Cuma tak perlu lah masak beria sangat dan complicated.

2. Tak semestinya kena makan makanan segera, makanan dalam tin atau processed food (kalau peti sejuk kecik, no choice).

3. Pilih yang tahan lama.
Ada barang yang kita simpan pada suhu bilik, ada yang masuk fridge, ada yang masuk freezer. Kena tengok kuantiti yang sesuai dengan kapasiti yang kita ada.

4. Sediakan makanan dengan nutrisi lengkap.

Nak beli apa ya? Panduan pilhan begini:

Protein: Ayam, ikan, udang, telur
Sayur: Kobis, karot, timun, kentang, terung, cili padi, brocoli, bawang besar, bawang putih
Karbo: Beras, tepung (buat cucur/ lempeng), oat, bihun, pasta
Kekacang (kacang kuda, kacang tanah)
Buah: Mangga, pisang, jagung paket
Air: Kopi/ teh, susu
Lain-lain: Sardin tin (sebagai standby), roti, minyak, rempah kari, kunyit, garam, gula, kicap, sos,

Peringatan:
+ Barang keperluan diri, baby, ubat-ubatan, makanan kucing jangan lupa ya
+ Jangan keterlaluan,kiasu, panik borong stok untuk berbulan-bulan. Be considerate, orang lain pun nak beli juga. Tujuan kita buat begini untuk kurangkan pergerakan keluar rumah. Memadai untuk stok seminggu dua.
+ Rak barang di pasaraya dah kosong? Jangan risau. Insyaallah nanti mereka top up lagi barang.
+ Anak-anak nak jajan? Boleh lah beli sikit, atau boleh consider buat sendiri popcorn, jejari ketam, kacang rugged dll. Kerepek pisang/ ubi pun okay juga.
+ Boleh juga pulun habiskan baki ganti puasa. Dapat puasa Isnin dan Khamis pun bagus juga kan.

Masa ini boleh guna sebahagian simpanan kecemasan. Ingat jangan boros dan berlebihan. Berjimat cermat. Sebenarnya jika tiada pilihan, janji ada beras, tepung, ikan bilis, bawang dah boleh rasa bahagia makan sedap cara kita. Yang penting bertenang-tenang. Kita doakan dalam masa yang singkat keadaan kembali pulih dari penularan virus Covid-19. Semoga Allah Ya Rahman Ya Rohim Ya Muhaimin pelihara rakyat Malaysia dari sebarang kemudaratan yang lebih sulit. Insyaallah ini hanya sementara.


Ramai Yang Jadi Bodoh Dan Hilang Akal Kerana Harta Pusaka. Nasihat Ini Yang Harus Anda Ingati Sampai Bila-Bila.

Sedihnya bila adik-beradik yang dulunya sebantal, sekatil kini sudah seperti orang asing dalam kehidupan kita. Puncanya hanyalah kerana harta pusaka. Masih merahlagi tanah kubur ibu ayah tapi mereka sudah berdebat mengenai perkara ini.

Mungkin sebab ini, nenek-nenek selalu membelanjakan wang mereka untuk cucu-cucu.

Pernah saya bertanya kepada arwah nenek, “Wan simpan la duit, nanti habis duit wan.”

Terus arwah nenek saya jawab, ‘Aku tak nak anak-anak aku bergaduh nanti.”

Kini barulah saya paham kenapa di akhir-akhir usia, nenek saya menjual tanah-tanahnya dan membelanjakan kepada kami.

Menerusi satu perkongsian di laman Facebook,

Masalah ni dari dulu sampai la..
Semua nak rebut harta pusaka.
Sampai bergaduh adik beradik..
Harta tu takleh bawak pi kubuq pun…
Dah la harta pusaka..
Duk rebut mcm boleh bawak masuk neraka..

Sedaq la..
Cari harta guna usaha sendiri..
Tak mampu buat cara tak mampu..
Dunia dah hujung-hujung dah..

Pesan kat adik-beradik kita…
Bila dah besar, dah ada kerja, dah ada pendapatan, dah ada duit, cari harta sendiri…
Beli rumah, beli tanah, beli aset…

Bagi ada harta dengan nama sendiri…
Jangan direbutnya tanah sekangkang kera dikampung tu nanti…
Jangan disebabkan harta tak seberapa itu, kita adik beradik bergaduh,
Bermasam muka…bertelagah
Tak guna…

Kita ni sulung ke, kita ni lelaki ke, nanti bahagian kita lebih dari adik beradik yang lain ke,
Jangan fikir, jangan berharap…jangan letak target yang kita nak rumah, kita nak tanah, kita nak kebun atau kita nak sawah…
Jangan…

Sebab nanti bila tak dapat, kita mula la nk marah, nk bergaduh dan nak menuntut…
Walhal ketika “harta” tu ada, bukan kita yang jaga, bukan kita ygan usahakan,
Bukan kita yg berbakti…
Tup-tup bila harta tu dah tiada pemiliknya, kita nak sangat-sangat “hak” kita…

Hak apa yg kita nak?
Hak apa yg kita tuntut?
Kita berhak ke?

Usaha sendiri untuk kumpul harta sendiri tanpa perlu meletakkan harta pusaka sebagai matlamat kita, cita-cita kita…

Yang lebih utama ialah menjaga ibubapa kita, baik sihat mahupun sakit tanpa perlu mengharapkan apa-apa dari mereka…

Ini tak, kita buat mereka seperti bola…sekejap pass sana, sekejap pass sini…

Kita sebagai anak yang perlu bagi “sesuatu” kepada orang tua kita dan bukannya menunggu dan berebut “sesuatu” hasil penat lelah mereka…

Kalaulah kita berebut menjaga orang tua kita sebagaimana kita berebut harta pusaka, mesti untung orang tua kita kan…

Tapi banyak yang jadi bodoh dan hilang akal hanya disebabkan sesuatu yang bernama “harta pusaka”…

Time sakit taknak jaga, time dah tiada datang menuntut pula…

Mesti Baca :


Gaya Bersahaja Pengarah Urusan Mydin Cari Telur Bikin Netizen Terhibur.

Jika sebelum ini minyak masak peket jadi tumpuan, kini telur pula menjadi rebutan ramai.

Sejak akhir-akhirnya dapati ramai yang mengeluh stok ayam sukar didapati di pasaran yang berhampiran.

Terkesan situasi itu, pasaraya Mydin tidak terkecuali. Seakan memberi gambaran stok telur terhad kini, Menerusi entri di Instagram (IG), milik pasaraya Mydin memuat naik video Pengarah Urusan Mydin, Dato Wira Dr Haji Ameer Ali Mydin yang menarik perhatian ramai.

Stok telur habis!

Video berkenaan memaparkan Pengarah Urusan Mydin bersahaja seakan sedang mencari telur dengan berlatar belakang rak telur yang kelihatan kosong.

Perkongsian itu disertkan kapsyen ringkas yang memaklumkan bahawa pasaraya itu juga kehabisan stok telur ayam.

“Pergi MYDIN nak beli telur, telur habis!”

“Terhibur melihat boss mydin ni..”

Meninjau di ruangan komen, rata-rata netizen memberi komen terhibur dengan gelagat pemilik gedung pasaraya terbesar tanah air.

Bacaan lanjut:

MedicKeluarga: Dialisis, Peluang Kedua Pesakit Ginjal. Pakar Buah Pinggang Ni ada jawapannya.

MedicKeluarga: Mandi malam ketika hamil. Ada pendapat kata nanti bengkak kaki. Pakar ini jelaskan lebih lanjut.

MedicKeluarga: Betul ker ni, makan atau minum pati ikan haruan mampu sembuhkan luka operation dengan cepat? Pakar ini jelaskan lebih lanjut.


Suami Tak Payah Susah Hati Macamana Nak Gembirakan Hati Isteri, Buat 6 Perkara Ni Dah Cukup Buat Isteri Sayang!

Hidup berkasih sayang perlukan kerjasama yang bukan sedikit bagi kedua-dua pihak. Tidak hanya seorang diri, baik suami atau isteri sama-sama berperanan memberikan yang terbaik untuk pasangannya.

Menggembirakan hati isteri mungkin dianggap remeh bagi suami. Namun para-para suami tahu tak bahawa menggembirakan hati isteri punya banyak kuasanya dalam mengutuhkan lagi hubungan yang sedang rawan.

Nak gembirakan hati isteri ternyata sangat sulit bagi sesetengah suami, apa lagi suami yang pendiam dan tidak banyak cakap. Jadi bagaimana? Tip ringkas ini wajar anda baca dan selami hati sang isteri agar menjamin kesejahteraan keluarga bahagia bersama. Malah pahala yang Allah janjikan juga pastinya milik anda.

1. Ungkapan Sayang Di Bibir
Jangan anggap kata-kata sayang adalah perkara yang remeh bagi anda. Selalulah beritahu isteri bahawa anda amat menyayanginya agar dia tahu dirinya sentiasa disayangi.

Tidak pernah tidak, pastikan setiap hari anda mengucapkan kata-kata ‘i love you’ biar hanya dalam sistem pesanan ringkas atau ‘whatsapp’. Dalam kesibukan tugasan dan kerja di pejabat, melihat mesej ringkas sang suami sekali imbas sahaja nyata menaikkan semangat si isteri. Kena buat!

2. Bergurau Senda
Tidak hanya kata-kata manis dan ayat ‘power’ untuk si isteri. Cukuplah hanya sekadar gurauan biasa yang membuatkan hati si isteri terhibur kala diusik. Tanpa kata-kata dan percakapan pastinya jadi lebih sunyi dan impaknya buat isteri kurang rasa dihargai apa lagi disayangi.

Jika berdua di dalam kereta misalnya, ambillah masa berbual dengan isteri dan sesekali selitkan gurauan dan usikan yang mampu buat isteri ketawa. Biarpun lelah menguruskan kerja di rumah dan anak-anak yang tidak pernah sudah, hati si isteri pasti terhibur.

3. Ringankan Kerja Isteri
Isteri pastinya tidak meminta. Namun sesekali bantulah ringankan tugas isteri di rumah dan boleh juga menjaga anak-anak kala dia perlukan rehat. Beri dia rehat yang secukupnya sekali-sekala tanda penghargaan untuk isteri.

Sesekali mengambil tugas menyediakan sarapan buat keluarga juga sudah dianggap hebat daripada isteri, apalagi jika anda meminta menyediakan makan malam untuk seisi rumah. Pasti isteri anda amat bersyukur dan bangga kerana memiliki suami seperti anda.

4. Pujuklah Hatinya
Bukan wanita rasanya jika isteri anda langsung tidak pernah merajuk dengan kelakuan dan kata-kata anda. Bukan kerana ayat kasar yang anda lontarkan tetapi yang anda perlu sedari, hati wanita sememangnya lembut dan begitu sensitif sekali.

Beri dia sedikit masa dan kemudian pujuklah dengan lembut. Jika tidak mampu bercakap secara langsung, mesej ringkas berbunyi ‘sayang’ atau ‘saya rindu awak’ sudah cukup buat wanita rasa tidak diabaikan. Apa lagi jika anda menghadiahkannya sebuah hadiah kecil. Jadi berusahalah.

5. Peluk Cium Selalu
Jangan anggap cinta sudah pudar biarpun anda sudah melalui usia perkahwinan yang sudah cukup matang. Sebaliknya berusahalah menjadikan hubungan anda sama seperti baru berkahwin.

Setiap hari di rumah, peluk dan ciumlah isteri selalu. Ambil masa dua minit untuk tip ini setiap kali sebelum melangkah kaki ke pejabat. Kajian pakar daripada Jerman membuktikan amalan ini cukup baik untuk sistem reproduksi wanita. Amalan yang pada mulanya janggal akan bertukar menjadi perkara paling menyeronokkan bagi anda. Bahagia itu milik anda. Ayuh lakukannya sekarang.

6. Luang Masa Bercuti
Jika mempunyai wang lebihan pada seperti bonus dan sebagainya, sesekali ajaklah isteri bercuti di hujung minggu. Tidak perlu perjalanan yang jauh, sebaliknya ukurlah kemampuan sendiri dengan bercuti di dalam negara sahaja.

Ambil masa berdua dan berehatlah daripada segala kesibukan urusan setiap hari. Lebih tenang, relaks malah isteri juga lebih gembira dan pasti tersenyum bangga. Memilih tarikh ulang tahun perkahwinan atau hari jadi si isteri tentunya menjadi memori yang paling diingati sepanjang hayatnya.


Tersepak Anak Kecil Di Dasar Kolam, Rupanya Lemas Tanpa Pemantauan Orang Tua!


Raya Ni Diet Mak-mak Dah Kelaut, Dr Ni Listkan Cara Selamat Kempiskan Perut Dengan Mudah!

Kata orang bila berhari raya memang mewah dengan pelbagai jenis hidangan  terhidang di atas meja.

Semuanya sedap-sedap belaka hingga terasa ingin dijamah semuanya. Bab berdiet memang susah untuk dikawal.

Oleh itu, doktor ini ada senaraikan cara berkesan untuk kempiskan kembali perut agar terlihat ramping. Jom semak.

7 CARA KEMPISKAN PERUT

Kenapa perlu kempiskan perut? Perut buncit tanda bermulanya tubuh dihinggap penyakit. Cuma menanti ledakan sahaja.

Minggu ini sahaja sudah 10 kali orang bertanya bagaimana kempiskan perut. Hari ini saya kongsikan caranya. Kaedah-kaedah ini dikumpul dari kajian dan praktis klinikal.

1. Ambil makanan kaya protein. Protein akan lepaskan hormon PYY. Hormon ini akan hantar isyarat ke otak.

Katanya “bro/sis engkau dah kenyang. Udah udahlah tu” Kita pun sebut “ oh ye ke, ok ok saya berhenti sekarang.”

2. Urus stres dengan bijaksana dan bijaksini. Stres sebabkan hormon kortisol mengalir laju. Hormon ini suka kumpulkan lemak.

Happy sungguh dia buat kerja kerja yang kita tak suka. Macam orang letak simen pada batu bata ketika buat rumah. Ditempek tempek.

Dia juga dengan bangganya bantu tingkatkan selera meningkat. Tahap melahap dan membantai makanan memuncak. Semua nampak sedap.

3. Katakan tidak pada gula putih. Cik putih ni sangat bahaya. Dia punya moto ialah “hidup aku untuk gemukkan orang.”

Mahu selamat? Berpisahlah dengan cik putih ni. Apabila kita ambil, cik putih akan ketawa besar. Ketawa macam orang jahat dalam filem.

4. Senaman – angkat berat, aerobik dapat segerakan misi kempiskan perut.

5. Tidur – kajian selama 16 tahun dapati wanita yang tidur kurang dari 5 jam akan alami peningkatan lemak bahagian perut berbanding dengan wanita tidur 7 jam.

Cuba semak, berapa jam tidur malam tadi. Cukup? Cuba usap perut dan sebut “alahai besar juga engkau ye”

6. Ambil lemak ikan – jadikan omega 3 sebagai rakan karib anda. Ambil 2000mg sehari. Cari yang anti reflux. No mercury.

7. Ambil makanan tinggi serat – serat dari sayur dan buahan akan bentuk gel di saluran pencernaan. Makan lambat nak lepasi saluran ini.

Jadi kita rasa kenyang. Kurang rasa nak berjajan. Perut terisi fokus meninggi.

Ada banyak lagi tips. 7 ni pun dah cukup kalau buat dengan konsisten. Soal pada diri, sayang sangat ke dengan “baby bump” tu? Kalau tak, bila mahu bertindak?